Danko sa poďakoval zväzu, na dresoch bude štátny znak

Téma dresy slovenskej reprezentácie na blížiacich sa majstrovstvách sveta v hokeji je vyriešená.

BRATISLAVA. Predseda Národnej rady Andrej Danko ocenil gesto, ktoré prejavil Slovenský zväz ľadového hokej (SZĽH). Ten totiž avizoval, že slovenskí reprezentanti budú hrať na nadchádzajúcich majstrovstvá sveta v dresoch so štátnym znakom. “Verejne ďakujem prezidentovi SZĽH Martinovi Kohútovi a generálnemu manažérovi Miroslavovi Šatanovi za to, že odložili politiku pred týmto hokejovým sviatkom bokom. Je to naozaj skvelá správa pre Slovensko, skvelá príležitosť sa vo svete odprezentovať naším štátnym znakom,” uviedol šéf parlamentu v stanovisku, ktoré agentúre SITA poskytol Dankov hovorca Tomáš Kostelník. Ako ďalej uviedol, tento počin ukázal jednotu Slovákov a ochotu riešiť problémy dialógom. “Verím, že táto jednota a ochota spolupracovať sa pretaví aj na hokejové štadióny a do nášho tímu,” uviedol a dodal, že vo finále by rád videl slovenských reprezentantov, ktorí by si zmerali sily s Ruskom. Téma dresy slovenskej reprezentácie na blížiacich sa majstrovstvách sveta v hokeji je definitívne vyriešená. Slováci nastúpia na domácom ľade v Košiciach v dresoch nie s oficiálnym logom SZĽH, ale so štátnym znakom, ktorý nebude doplnený o zdvihnuté hokejky. Tento záver prijalo vedenie reprezentačného tímu ešte predtým, než ho definitívne schvália poslanci parlamentu. Skupina poslancov totiž už dlhší čas usilovne pracuje na prijatí novely zákona o štátnych symboloch s platnosťou od 15. mája. Hokejový šampionát sa v Bratislave a Košiciach uskutoční od 10. do 26. mája 2019. "Predvídali sme, že môže vzniknúť tento problém, preto sme mali pripravené dva komplety dresov. Je nám ľúto, že sa to celé spolitizovalo. A keďže nevieme ovplyvniť politické rozhodnutia, nechceli sme čakať na schválenie zákona, lebo sme chceli mať už pokoj od tejto témy. Chceme sa od tejto chvíle sústrediť iba na hokej," vysvetlil generálny manažér tímu SR Miroslav Šatan. Zároveň doplnil, že logo SZĽH zostáva na dresoch v menšej podobe na rukávoch. "Týmto považujeme celú vec za uzavretú," zdôraznil Šatan na stretnutí s médiami. Poslanci 27. marca schválili návrh Slovenskej národnej strany na zvýšenie ochrany štátnych symbolov ako jedného zo základných pilierov štátnosti, ktorý vychádza priamo z Ústavy Slovenskej republiky. Cieľom novely zákona o štátnych symboloch SR je tiež ochrana tradícií, ktoré súvisia s používaním štátnych symbolov, a aj ochrana štátnych symbolov pred ich znevažovaním v elektronickej komunikácii a v digitálnej podobe. Poslanci SNS novelou reagujú na logo, ktoré na dresoch začali používať hokejoví reprezentanti. Novelou sa zavádza povinnosť športovej reprezentácie SR na významných súťažiach a pri príprave na túto súťaž reprezentovať Slovenskú republiku umiestnením štátneho znaku na športovom odeve. Národniari zákonom zavádzajú aj nový pojem „národný symbol“. Novela taktiež zakazuje hranie alebo spievanie hymny iného štátu na verejných podujatiach, ak na podujatí nie je prítomná oficiálna delegácia daného štátu. Novelu prezident Andrej Kiska však vetoval a vrátil Národnej rade na opätovné prerokovanie ako celok. O vrátenie zákona ho požiadali okrem iných aj predseda Slovenskej národnej strany Andrej Danko a predseda strany Most-Híd Béla Bugár. Prezident považuje ustanovenia zákona za rozporné s princípom právnej istoty. Kiska poukázal na vágnosť použitých pojmov v súvislosti s právnou úpravou použitia štátneho znaku na športovom odeve reprezentáciou Slovenskej republiky. To môže podľa neho v praxi vytvárať veľký priestor na interpretáciu a spôsobiť tak právnu neistotu.


Na majstrovstvách sveta v nosení manželky vo Fínsku zvíťazil domáci pár

HELSINKI. Domáci fínsky pár zvíťazil v sobotu na svetovom šampionáte v nosení manželky, svojráznej súťaži, v ktorej sa muži pretekajú v behu nesúc partnerku. Šampionát sa už viac ako dve desaťročia koná v obci Sonkajärvi. Informovala o tom v nedeľu agentúra DPA. Víťazmi už 24. majstrovstiev sveta v nosení manželky sa tohto roku stali Taisto Miettinen a Kristiina Haapanenová, ktorí 253,5 metra dlhú trať v Sonkajärvi zdolali o dve sekundy rýchlejšie ako konkurencia. Na druhom mieste skončil americký pár Mischa Freystaetter a Rie Takanová. Pravidlá súťaže stanovujú, že žena musí mať viac ako 17 rokov a vážiť najmenej 49 kilogramov. Organizátori hovoria, že muži, ktorí chcú súťažiť, si "môžu požičať susedovu manželku", ak nemajú vlastnú. Prvý šampionát v nosení manželky sa v obci Sonkajärvi, ktorá leží približne 500 kilometrov severne od fínskej metropoly Helsinki, konal v roku 1994. Humorná súťaž má svoje korene v miestnej histórii. Koncom 19. storočia tam údajne žil zbojník, ktorý si členov svojej družiny vyberal podľa toho, čo dokázali na náročnej trati. V tých časoch sa bežne unášali ženy zo susedných dedín.


Skladať počítač v počítači? Aj na to už vznikla hra

Po koze, chlebe a chirurgovi sa môžete zahrať na počítačového odborníka, ktorý nový počítač poskladá šmahom myši.

Neexistuje väčší relax, ako si poskladať vlastný počítač. Teda za predpokladu, že ste počítačový nadšenec, máte prehľad o komponentoch a dokážete v ruke udržať skrutkovač. Ak aj napriek teoretickým znalostiam máte obavy, tak váš strach môžete prekonať spolu s novou hrou PC Building Simulator. Je zadarmo, je jednoduchá na ovládanie a zábavným spôsobom vás prevedie celým procesom skladania počítača. Stojíte sami v miestnosti s počítačovými komponentami a pred vami na stole stojí prázdna počítačová skrinka. S pomocou jednoduchého rozhrania si vyberáte komponenty a postupne ich vkladáte do skrinky. Hra je len v ranom štádiu, takže neobsahuje detaily, ako je skrutkovanie, či presné zapájanie konektorov. Napríklad procesor však musíte vložiť do dosky presne podľa návodu a pod dosku musíte dať kovové podložky. Pred každým úkonom vám hra vysvetlí na čo daný komponent slúži a prečo je potrebné ho inštalovať práve v tomto kroku. Množstvo úkonov zatiaľ chýba, či už nanášanie pasty na procesor, alebo detaily pri zapájaní káblov od zdroja. S dostatkom času a finančnou podporou fanúšikov by však mohol vzniknúť zaujímavý projekt. Vývojár má pred sebou ťažkú úlohu, keďže hru musí oživiť aj niečím iným, ako len nudným skladaním. Hra je zatiaľ dostupná zadarmo, keďže ju jej vývojár uvoľnil v skúšobnej alfa verzii. Nestiahnete si ju teda zo Steamu, ale z oficiálnych webových stránok, navyše skomprimovanú v archíve. Inštalácia nie je potrebná, obsah archívu len rozbalíte na disk a môžete sa hrať, teda začať skladať svoj prvý počítač. Hardvérové nároky sú nízke, hra funguje aj na slabších počítačoch. Všetky informácie a novinky o hre nájdete na týchto stránkach, pričom vývoj hry môžete podporiť aj malým finančným poďakovaním. Simulátor kozy nás veľmi bavil, simulátor chleba bol ťažko ovládateľný a pri chirurgovi prišlo dievčatám zle. Virtuálne skladanie počítačov nie je veľká zábava, ale môže byť užitočnou pomôckou.


PODCAST ZOOMZoom: Privítajte nových pánov, umelá inteligencia znovu prekonala človeka

Privítajme príchod našich nových pánov. No dobre... trochu preháňam, ale zase nie až tak príliš. Ak by ste si museli vybrať len jednu jedinú revolúciu vo svete technológií, bol by ňou raketový vývoj na poli umelej inteligencie. Teraz sa dokonca jednej z takýchto umelých inteligencií podarilo prekonať človeka v počítačovej hre – a je to veľká správa. Pretože práve Starcraft 2 sa roky považuje za dobrý test komplexnosti myslenia. A keď už sme pritom, čo všetko môže byť inak. Zdá sa, že chemický koktail potrebný na vznik života na Zemi vôbec nemusel pochádzať zo Zeme. Tento týždeň sa v podcaste Zoom pozrieme do vesmíru a na vznik života, odpovieme, či za vznik alzheimera náhodou nemôže baktéria a vyberieme sa za pokrokmi vo svete umelej inteligencie. Astronómovia zverejnili dosiaľ najostrejší záber vesmírneho snehuliaka, dvojtelesa Ultima Thule. Snímka vznikla zo vzdialenosti 6500 kilometrov, keď na nový rok okolo objektu letela sonda New Horizons. Neandertálci možno lovili na väčšiu vzdialenosť. Výskum teraz ukazuje, že boli schopní presne trafiť svoju korisť oštepom na vzdialenosť až do zhruba dvadsať metrov. Aby vedci svoju hypotézu overili, experimentovali s dnešnými atlétmi - oštepármi. Pitie alkoholu môže spôsobovať zmeny v našej DNA. A to dokonca také zmeny, ktoré vedú ešte k väčšej náchylnosti či žiadzi piť alkoholické nápoje. To môže podľa výskumníkov vysvetľovať, prečo je alkoholizmus takou silnou závislosťou. Bábätká, ktoré doma počujú dva rôzne jazyky, sú na tom lepšie s pozornosťou. Dokonca sa ukazuje, že deti vyrastajúce v bilingválnych domácnostiach majú výhody, ktoré sa začnú prejavovať už v šiestich mesiacoch.


Cestujúci by sa mali pripraviť na viaceré výluky na železniciach

BRATISLAVA. Železničná doprava bude v nasledujúcich dňoch na niektorých miestach obmedzená. Železnice Slovenskej republiky (ŽSR) realizujú viacero výlukových prác v Bratislave, Nových Zámkoch, v úseku Sládkovičovo - Senec a tiež na železničnej trati medzi Michaľanmi a Slovenským Novým Mestom. Od stredy do piatka bude prebiehať oprava trate v úseku Bratislava, hlavná stanica - Vinohrady. Od 8.20 h do 15.35 h tu bude traťová rýchlosť obmedzená na 30, respektíve 50 kilometrov za hodinu. "Počas výluky preto môže dôjsť k miernemu meškaniu vlakov" informovala hovorkyňa ŽSR Martina Pavliková. V stredu a vo štvrtok budú ŽSR realizovať opravu výhybiek v železničnej stanici Nové Zámky, ktorá si vyžiada i výluku na medzistaničnom úseku Bánov - Nové Zámky. Práce budú prebiehať od 7.30 do 17.00 h. "Vzhľadom na to, že ide o jednokoľajový medzistaničný úsek budú cestujúci prepravovaní náhradnou autobusovou dopravou, ktorú zabezpečí dopravca Železničná spoločnosť Slovensko," uviedla Pavliková. Od stredy do piatka bude pokračovať rekonštrukcia priecestia v úseku Sládkovičovo - Senec pri železničnej zastávke Pusté Úľany. Aj tu bude znížená traťová rýchlosť na 30, respektíve 50 kilometrov za hodinu, čo môže spôsobiť mierne meškanie vlakov. Priecestie je uzavreté nepretržite od 15. mája a uzávera potrvá do 27. mája do 18.00 h. ŽSR opravujú i dve priecestia v tokajskej oblasti na trati medzi Michaľanmi a Slovenským Novým Mestom. Od utorku je do stredy uzavreté priecestie v obci Čerhov a vo štvrtok a piatok aj priecestie do obce Malá Tŕňa. Cestná doprava je presmerovaná po obchádzkových trasách, železničná doprava je počas výluk prevádzkovaná v dvojkoľajovom úseku obojsmerne po jednej koľaji.


Najväčšia hviezda Kanady proti Slovákom nenastúpi

Po faule Marka Giordana spadol na ľad a nohou narazil do žrde.

EDMONTON. Kanadský hokejista Connor McDavid nebude reprezentovať svoju krajinu na májovom svetovom šampionáte na Slovensku. Kanonier Edmontonu Oilers sa chce zotaviť zo zranenia nohy, ktoré utrpel v záverečnom zápase základnej časti zámorskej NHL proti Calgary Flames. Kanada bude jedným zo súperov Slovenska v košickej základnej skupine. Podľa portálu tsn.ca by McDavidovo zranenie nemalo byť vážne. Kanaďan po faule Marka Giordana spadol na ľad a nohou narazil do žrde. "V prvom momente som si myslel, že moja noha sa zlomila na dva kúsky. Som rád, že sa mi s pomocou spoluhráčov podarilo dostať na striedačku. Kosť je našťastie v poriadku. V nedeľu som bol na röntgene, musím počkať na výsledky," citovali McDavida zámorské médiá.


Maďarsko opäť spomína tajné migračné plány

Eurokomisia pred dvomi týždňami poprela spovinnenie migračného paktu OSN.

BUDAPEŠŤ. Maďarsko nesplní ani jeden bod Globálneho rámca OSN pre bezpečnú, riadenú a legálnu migráciu - a to ani napriek nátlaku, ktorý je naň vyvíjaný. Vyhlásil to v pondelok v Budapešti v maďarskom parlamente minister zahraničných vecí Péter Szijjártó. Podľa agentúry MTI šéf diplomacie zdôraznil, že bruselská diskusia o migračnom pakte OSN sa vôbec nechýli ku koncu, ale naopak, začína sa v nej nová bitka. "Tentoraz bude boj namierený proti vytváraniu tajných prisťahovaleckých plánov," dodal Szijjártó. Maďarská vláda bude podľa jeho slov bojovať aj v tejto bitke: odmietne realizáciu migračného paktu, pretože ho považuje za nebezpečenstvo pre Maďarsko i pre jeho občanov. Podľa vyjadrenia šéfa maďarskej diplomacie zo začiatku marca existuje dokument, ktorý nasvedčuje, že EK v tajnosti pracuje na tom, aby sa migračný pakt stal povinným pre všetky členské krajiny Európskej únie - i napriek tomu, že ho už deväť členov Únie odmietlo. Európska komisia (EK) 11. marca poprela, že by tajne pracovala na tom, aby sa migračný pakt OSN stal pre členské krajiny EÚ povinným. "V rámci EK sa pripravuje množstvo pracovných materiálov pre rôzne odborno-politické oblasti. Tieto vnútorné materiály v žiadnom prípade nie sú oficiálnym postojom EK. Komisia má jasný postoj ku globálnej dohode OSN o migrácii, ktorá je právne nezáväzná. Nevytvára právny základ pre migráciu a jej cieľom nie je stimulovať neregulárnu migráciu. Naopak, jej cieľom je boj proti neregulárnej migrácii a prevádzačstvu," uviedla v reakcii eurokomisia.


Pri hromadnom úteku z väzenia v Papue-Novej Guinei zastrelili 17 trestancov

O útek z väzenia sa pokúsilo 77 trestancov.

SYDNEY. Najmenej 17 ľudí zastrelili pri pokuse o hromadný útek 77 väzňov, ku ktorému došlo v piatok nápravnom zariadení Buimo v Papue-Novej Guinei. Informovala o tom v pondelok agentúra DPA. Troch zo 77 väzňov medzičasom zadržali, 57 ich naďalej zostáva na slobode. Polícia v meste Lae, kde sa väznica nachádza, varovala miestnych obyvateľov, aby počítali s nárastom kriminality, a vyzvala ich, aby "boli bdelí". "Sú to nežiaduce osoby, ktoré predstavujú hrozbu pre miestnu komunitu," uviedol pre denník Post-Courier šéf polície v Lae Anthony Wagambie, pričom dodal, že väčšina z väzňov, ktorí utiekli, bola zadržaná v súvislosti so spáchaním závažných trestných činov. Väznica Buimo, ktorá patrí k najväčším zariadeniam tohto druhu v Papue-Novej Guinei, je už dlhšie terčom kritiky vzhľadom na skutočnosť, že od roku 2014 tam došlo k najmenej jednému hromadnému úteku väzňov ročne.


Trump ukončil návštevu Spojeného kráľovstva, odletel do Írska

Z Írska sa Trump už vo štvrtok presunie do Francúzska na oslavy 75. výročia operácie Overlord.

LONDÝN. Americký prezident Donald Trump v stredu ukončil trojdňovú oficiálnu návštevu Veľkej Británie a odletel do Írska, kde pristane na medzinárodnom letisku Shannon a následne sa stretne s tamojším premiérom Lea Varadkarom. Informovala o tom agentúra DPA. Trump niekoľko hodín pred odchodom z Británie na Twitteri napísal, že v Spojenom kráľovstve sa mu "nemohlo dostať vrúcnejšieho prijatia", aké mal "od členov kráľovskej rodiny i ľudu". "Náš vzťah nikdy nebol lepší a ja už vidím, ako sa črtá veľmi veľká obchodná dohoda," napísal vo svojom príspevku. Trump bol na oficiálnej návšteve v Spojenom kráľovstve od 3. do 5. júna, pričom sa stretol s členmi kráľovskej rodiny, odchádzajúcou premiérkou Theresou Mayovou i ďalšími politickými a inými lídrami. Svoju návštevu zakončil v stredu na ceremónii v juhoanglickom meste Portsmouth, kde sa zišli svetoví lídri, aby si pripomenuli 75. výročie začiatku operácie Overlord, teda vylodenia spojeneckých vojsk vo francúzskej Normandii, ktoré sa považuje za jednu z prelomových udalostí druhej svetovej vojny. Z Írska sa Trump už vo štvrtok presunie do Francúzska na oslavy 75. výročia operácie Overlord, pričom stretnúť by sa mal i s francúzskym prezidentom Emmanuelom Macronom.


Trnavskej automobilke odpustia ministri dane za takmer 19 miliónov eur

V automobilke by mohlo vzniknúť 420 nových pracovných miest.

BRATISLAVA. Vládny kabinet schválil trnavskej automobilky Peugeot Citroën Automobiles Slovakia (PCA Slovakia) investičnú pomoc vo výške 18,6 milióna eur. Celá štátna pomoc, ktorá je určená pre nový investičný projekt rozšírenia výroby, bude vo forme daňových úľav. Vzniknúť by malo 420 nových pracovných miest. Trnavská automobilka preinvestuje celkovo 165 miliónov eur. Z toho necelých 100 miliónov eur predstavujú nové investície. Zvyšná časť nákladov spočíva v opätovnom použití dostupných výrobných prostriedkov alebo nástrojov, to znamená. že už nemôžu byť započítané do oprávnených nákladov pri žiadaní investičnej pomoci. Po realizácii investičného zámeru by sa mala súčasná výrobná kapacita trnavskej automobilky navýšiť z 300 tisíc na 360 tisíc motorových vozidiel za rok.


Viete, kde na Slovensku môžete vidieť hviezdy najlepšie?

Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Pozrite sa, aké kruté tresty dostávali zločinci, a kde sa popravovalo v stredovekej Bratislave: How were criminals punished in mediaeval Bratislava? 2. Amazon v Seredi postaví svoje najväčšie a najmodernejšie centrum pre reklamácie: Amazon could employ more than 1,000 people 3. Bude bratislavská lanovka ponad Dunaj realita alebo zostane len na papieri? Developer wants to construct cable car connecting Petržalka with new bus station 4. „Visegrádska štvorka je dnes niečo ako lobistická skupina, ktorá sa vo všeobecnosti skôr zhodne na tom, proti čomu je, než na tom, za čo je,“ píše americký komentátor o našom stredoeurópskom regióne: Is Visegrad on its way out of Europe? 5. Vďaka čomu môžeme očakávať rýchlejší rast platov? Lack of qualified labour drives up wages 6. Maďarská nízkonákladová letecká spoločnosť Wizz Air lieta z Bratislava už rok a pridáva novú linku: Wizz Air adds new Bratislava-Sofia route as of late June 7. Koľko percent Rómov si vôbec nájde zamestnanie? What Slovakia loses when it neglects the Roma 8. Veľká Británia zatvorí hranice a Slovensko bude zaplavené vracajúcimi sa Rómami; Demokrati v USA mali plán na zvrhnutie Trumpa – vitajte vo svete hoaxov: Slovakia to be flooded by Roma is a hoax 9. Viete, kde na Slovensku možete vidieť hviezdy najlepšie? Turn off the light every time you can, experts advise 10. Počet cudzincov u nás rastie. Je ich už viac ako Prešovčanov: Slovakia's legal migrants increase but the numbers of illegal migrants fall Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


OBJEKTÍVDNA ukázali v novom detaile. Môže ukázať nové liečby rakoviny

Vedci dokázali zmraziť mechanizmus prepisu DNA.

Biele šmuhy na čiernom pozadí na obrázku vyššie vám nemusia veľa hovoriť. Sú však pre vaše telo, telá zvierat a rastlín životne dôležité. V doteraz najväčšom detaile zachytávajú, ako sa vo vašom tele číta a prepisuje DNA. Tento mechanizmus potrebuje pre svoj život aj rakovina. Choroba proces kopírovania DNA často ako keby prepadne a využíva ho pre svoj rýchly rast a dodávku proteínov, z ktorých rastie. Vedcom z Inštitútu pre výskum rakoviny v Londýne sa teraz podarilo pozorovať fungovanie dôležitej časti mechanizmu v najväčšom detaile. Otvárajú tak nové prístupy k liečbe rakoviny. Vedci takmer na úrovni atómov pozorovali ako sa jednotlivé vlákna DNA a čítajú, oddeľujú a pripravujú na prepis kódu. Štúdiu zverejnili vo vedeckom žurnále Nature. Mechanizmus, ktorý vedci pozorovali, sa nazýva RNA polymeráza III. Vedci pri jej pozorovaní využívali technológiu, ktorá minulý rok získala Nobelovou cenu za chémiu - kryoelektrónovú mikroskopiu. Celý proces vďaka nej dokázali zmraziť v čase. "Teraz, keď nám zložky tohto kľúčového molekulárneho mechanizmu zapadajú do seba, budeme schopní navrhovať lieky, ktoré celý systém zapínajú alebo vypínajú. Mohli by ponúknuť úplne nový spôsob liečenia rakoviny," píše v tlačovej správe autor výskumu Alessandro Vannini. doi: 10.1038/nature25441


Nový počítač od Microsoftu chce zničiť iMac

Nový hardvér Surface má zmeniť pohľad na to, ako používame počítače.

NEW YORK, BRATISLAVA. Spoločnosť Microsoft vo štvrtok podvečer predstavila jesenné softvérové aj hardvérové novinky. Živý prenos začal o 16. hodine stredoeurópskeho času. Najväčší úspech vyvolal stolový počítač Surface Studio. O novom stolovom počítači Surface Studio sa šepkalo už pred začiatkom konferencie. Microsoft ho skutočne predstavil. Má pamäť 32GB , 2TB hybridný disk a grafickú kartu NVIDIA GeForce 980M. Má najtenší LCD displej na svete (1,3mm) či dotykový ovládač Surface Dial. Na americkom trhu má stáť 2999 dolárov (zhruba 2748 eur). "Jediné čo na tomto displeji neuvidíte, je pixel," povedal Panas. 28 palcový displej ma rozlíšenie 13,5 millióna pixelov, čo je o 63 percent viac ako televízia s 4K rozlíšením. Samotné telo počítača je umiestnené v malom boxe pod displejom, dokonca ho môžete prepojiť aj so svojím XBoxom. Ak využívate virtuálneho asistenta Cortana, využijete aj zabudovaný mikrofón, ktorý dokáže reagovať na váš hlas. Hlavným cieľom Surface Studio je zmeniť pohľad ľudí na to, ako používame stolové počítače. Dotykový displej môžete sklopiť a používať ho ako grafický tablet. Ovládať ho môžete s perom Surface, ktoré zmení displej na papier či plátno. Prenos medzi perom a displejom je takmer bez odozvy. Hardvérový inžinier Panoy Panas vyzvdihoval prednosti dotykového laptopu Surface Book - jer vraj obľúbenejší ako akýkoľvek iný hardvér s Windows 10 či MacBook. Ľudia však chcú a potrebujú viac výdrže batérií, preto vzali inžinieri výkonnejšiu batériu a starý dizajn Surface Booku. Nový Surface Book i7 vydrží až 16 hodín. Grafika je údajne až trikrát výkonnejšia ako pri MacBook Pro 13. Oproti predošlému modelu je výkonnejšia dvakrát. Nová aktualizácia má prísť už na jar 2017 zadarmo do všetkých počítačov s operačným systémom Windows. Má byť zameraná najmä na kreatívne vyžitie používateľov. Pri jej tvorbe sa zamerali na tri hlavné prvky: Nová aktualizácia bude mať najväčší význam najmä pre používateľov tabletov a iných dotykových zariadení. Microsoft sa rozhodol zamerať najmä na učiteľov, žiakov a umelcov, ktorí pracujú s počítačmi. Tvorba 3D by mala byť rovnako ľahká ako zhotovenie fotografie, povedala manažérka technologických tímov Microsoftu Megan Saunders. Z obyčajného bitmapového grafického editora Skicár sa má stať nástroj, ktorý umožní tvorbu jednoduchých 3D grafík pre všetkých. Nový skicár bude vedieť pretvoriť 2D objekty do tretej dimenzie. Vlastné aj predpripravené grafiky budete môcť využívať aj pri prezentáciách. 3D objekty sa budú dať animovať a začleniť do jednotlivých Powerpointových slideov. Grafiku, ktorú vytvoríte v Skicári môžete neskôr pretvoriť aj na hologram. Microsoft sa snažil prepojiť všetky svoje novinky, na rozšírenú realitu sa budete môcť pozerať cez HoloLens. Bude to mať aj praktické využitie - na internete si nájdete 3D obrázok stoličky, uložíte ju do svojho bytu a môžete tak lepšie zistiť, ktorý nábytok sa vám hodí do domácnosti. S HoloLens budete môcť prepojiť aj celý operačný systém. Nová aktualizácia Windows 10 je vo veľkom zameraná na športové hry, ale aj na ľudí, ktorý radi streamujú svoj gameplay. Mladí ľudia totiž strávia dvakrát viac času sledovaním takýchto videí, ako strávia vlastnou hrou. Do Windowsu bude zabudovaná samostatná technológia Beam, ktorá vám pomôže vašu hru dostať k iným nadšencom. Microsoft sa teda rozhodol konkurovať službe Twitch, aj keď nie je zameraný na prohráčov. Vysielanie priebehu hry budete môcť robiť aj cez konzolu XBox One S, o ktorej Microsoft nezabudol spomenúť, že je v posledných mesiacoch najpredávanejšia na americkom trhu. Microsoft chce aby ste svoje zážitky s rodinou, kolegami či priateľmi mohli zdielať takmer okamžite. Obľúbených ľudí si budete môcť "pripnúť" na panel nástrojov. Ak s nimi budete chcieť zdielať dokumenty, fotografie či videá stačí, keď ich myšou pretiahnete nad ikonu kontaktu. Obľúbených ľudí bude Windows uprednostňovať aj v mailovej či Skypovej komunikácii. Ich správy vám tak nikdy neujdú.


Ženy na Srí Lanke budú môcť takmer po 40 rokoch nakupovať alkohol

KOLOMBO Srí Lanka po 38 rokoch zrušila zákaz predaja alkoholu ženám a ich zamestnávania na miestach, kde takéto nápoje vyrábajú alebo predávajú. Zrušenie zákazu podpísal minister financií Mangala Samaraweera. Týmto krokom chcú v krajine obnoviť rodovú rovnosť a podporiť turizmus. Zákaz na Srí Lanke platil od roku 1979, množstvo firiem ho však porušovalo. Vláda sa tiež rozhodla o hodinu predĺžiť otváraciu dobu obchodov s alkoholom, ktoré tak môžu zostať otvorené do 22:00. Rozhodnutiu bude pravdepodobne odporovať duchovenstvo, ktoré má v silne budhistickej krajine významné postavenie a stojí proti liberalizácii požívania alkoholu.


Expremiéra Renziho opätovne zvolili sa šéfa Demokratickej strany

Presadil sa v súboji s ministrom spravodlivosti a najvyšším predstaviteľom juhotalianskeho regiónu Apúlia.

RÍM. Bývalého talianskeho premiéra Mattea Renziho zvolili v nedeľu večer znova za šéfa Demokratickej strany (PD), ktorá je v súčasnosti hlavným subjektom koaličnej vlády. Renzi post v straníckych voľbách obhájil viac než 70 percentami hlasov, vyplýva z predbežných údajov z centrály PD v Ríme. Účasť bola neočakávane vysoká, keď svoje hlasy odovzdali takmer dva milióny voličov. Renzi (42) tak získal späť funkciu predsedu PD, ktorú zastával od decembra 2013 do februára tohto roka. Politik, ktorý bol jasným favoritom nedeľňajších primárok, sa presadil v súboji s ministrom spravodlivosti Andreom Orlandom a najvyšším predstaviteľom juhotalianskeho regiónu Apúlia, Michelem Emilianom. Odovzdať hlasy mohli záujemcovia na 10-tisíc miestach po celom Taliansku. Na voľbách šéfa PD sa mohli zúčastniť všetci talianski voliči, museli však za to zaplatiť príspevok vo výške dvoch eur. Účasť tomu prekročila očakávania. Renzi to privítal a hovoril o "oslave demokracie". Jeho stranícky kolega, premiér Paolo Gentiloni, mu telefonicky gratuloval k úspechu. Po opätovnom zvolení za predsedu PD má Renzi, ktorý odstúpil z postu premiéra v decembri, najlepšie vyhliadky stať sa kandidátom stredoľavého bloku na predsedu vlády pre parlamentné voľby na jar 2018. Renzi už viedol taliansku vládu od februára 2014 do decembra 2016.


Atalanta zdolala Fiorentinu a postúpila do finále Coppa ltalia

MILÁNO. Futbalisti Atalanty Bergamo zdolali Fiorentinu vo štvrtkovom odvetnom stretnutí semifinále Talianskeho pohára vo futbale - Coppa ltalia. Vo finále vyzvú Lazio Rím. Atalanta Bergamo - Fiorentina 2:1Góly: 14. Iličić (pen.), 69. Gomez – 3. Muriel Prvý zápas: 3:3. Do finále postúpila Atalanta.


V Srbsku havarovalo vojenské lietadlo, dvaja piloti sú nezvestní

BELEHRAD. Na západe Srbska dnes havarovalo dvojmiestne vojenské výcvikové lietadlo Galeb G-4. Obaja členovia posádky sú nezvestní, zrejme však zahynuli, informovala srbská televízia RTS. K nehode, ktorá sa stala okolo 10.30 h SELČ, došlo so zatiaľ neznámych príčin. Jednomotorové lietadlo sa zrútilo neďaleko domu v dedine Slatina a začalo horieť. Incident si nevyžiadal civilné obete. Srbská armáda vlastní 22 lietadiel tohto typu. Stroj sa vyrábal v rokoch 1980-1991.


Vodiči ktorých áut dostávajú najviac pokút? Vedú drahé nemecké autá

Opatrne jazdia vodiči japonských značiek.

HELSINKI, BRATISLAVA. Zdá sa vám, že vodiči nejakej konkrétnej značky áut sa na ceste správajú agresívnejšie ako iní? Že ak okolo vás na diaľnici prefrčí auto výrazne rýchlejšie než je povolená rýchlosť, väčšinou je to model nemeckej značky? Nová štatistika ukazuje, že vodiči niektorých značiek majú naozaj väčšie problémy s dodržiavaním rýchlosti ako iní. Používateľ sociálnej siete Reddit zverejnil štatistiku značiek áut podľa toho, majitelia ktorej značky dostali v roku 2017 vo Fínsku najviac pokút za prekročenie rýchlosti. Aby sa odstránili rozdiely v tom, koľko áut ktorej značky vo Fínsku jazdí, skóre je vyjadrené v počte pokút na tisíc áut značky. Rozdiely medzi jednotlivými automobilkami sú relatívne malé, no poradie asi prekvapí málokoho. Na čele rebríčka sú tri prémiové nemecké značky - BMW, Audi a Mercedes, posledných päť miest obsadili rozvážni vodiči áut japonských značiek a ruskej Lady, s ktorou je zrejme problém vôbec rýchlosť prekračovať. V priemere traja z desiatich majiteľov BMW dostali v roku 2017 pokutu, v prípade Citroënu či Subaru boli pokutovaní dvaja z desiatich, pokutu dostala iba desatina majiteľov Suzuki. Počet priestupkov na 1000 áut v r. 2017 Zdroje: Fínska polícia, Trafi, Fínske informačné centrum automobilového priemyslu, Yle


Drucker potrebuje na rozhodnutie o Gašparovi dni až týždne

BRATISLAVA. Minister vnútra Tomáš Drucker potrebuje na rozhodnutie o odvolaní či ponechaní policajného prezidenta Tibora Gašpara vo funkcii dni až týždne. Povedal to v pondelok novinárom po tom, ako absolvoval s Gašparom stretnutie. Policajný šéf mal Druckera uistiť, že jeho rozhodnutie bude rešpektovať. "Preberali sme jednotlivé veci, jedna z kľúčových je pripravovaný zákon o policajnom zbore. Požiadal som ho aj o stretnutie s viceprezidentmi a krajskými šéfmi polície. Budem hovoriť aj so šéfom policajnej inšpekcie a generálnym prokurátorom Jaromírom Čižnárom," avizoval. Drucker poukázal na doterajšie vyjadrenia Gašpara, že sám odstúpiť nemieni. "Pán Gašpar vníma seba ako človeka, ktorý keby cítil vnútornú zodpovednosť, asi by odstúpil. Necítil som dnes z neho, že by prejavoval pochybnosti. Snažil sa mi vysvetliť veci. Necíti sa ale nekorektne, ak by som sa ho rozhodol odvolať. Ale ak by som uvažoval o jeho odvolaní, mal by som povedať, kto bude jeho nástupcom. Na to sa však musím oboznámiť s prácou daných ľudí," ozrejmil minister s tým, že chce k polícii pristupovať zodpovedne tak, aby neboli spôsobené škody "zbrklým" konaním. Na margo nespokojných občanov, ktorí žiadajú odvolanie Gašpara povedal, že je pre neho náročné ľuďom adresovať jeho názor. Ako uviedol, snaží sa vysvetliť, kto bude tým policajným prezidentom, ak by Gašpar odstúpil, na základe čoho ho vyberú a "akú máme istotu, že do vyšetrovania prípadov zasahovať nebude". Policajný prezident má dvoch viceprezidentov, no sú útvary, ktoré pod nich nespadajú. Drucker si myslí, že "treba mať velenie, človeka, ktorý koná za policajný zbor", a preto by nebolo vhodné, aby polícia fungovala nejaký čas bez policajného prezidenta. S Gašparom sa minister bavil aj o šéfovi protikorupčnej jednotky NAKA Róbertovi Krajmerovi, ktorý sa objavil na mieste činu vraždy Jána Kuciaka a jeho snúbenice Martiny Kušnírovej a v médiách sa pri ňom objavili informácie o rôznych prepojeniach. "Nie je v mojej kompetencii ho vymeniť, ale debatovali sme o ňom z hľadiska spochybňovania a jeho vzťahov. Ale to nie je človek, na ktorého by som mal dosah. Chcem však hovoriť s vedením NAKA," uistil Drucker. Minister vysvetlil, že na miesto činu Krajmera poslal šéf NAKA Peter Hraško, lebo v čase po niekoľkých hodinách od nahlásenia vraždy vedeli policajti z médií, o koho ide a na akom článku zhruba Ján Kuciak pracoval.


Šéf tureckej diplomacie nevylučuje pozemnú ofenzívu v Iraku

Mevlüt Čavušoglu to oznámil v interview pre tureckú stanicu TV 24.

ANKARA.Turecko nevylučuje, že do Iraku vyšle pozemné jednotky ako odpoveď na bezpečnostné hrozby zo strany extrémistov z takzvaného Islamského štátu (IS) a v Turecku zakázanej Strany kurdských pracujúcich (PKK). V interview pre tureckú stanicu TV 24 to v utorok vyhlásil turecký minister zahraničných vecí Mevlüt Čavušoglu. "Ak príde k ohrozeniu Turecka, použijeme všetky možné prostriedky, vrátane pozemnej ofenzívy," povedal Čavušoglu. "Je neprijateľné, aby PKK využívala hory a mnohé mestá ako svoje základne," zdôraznil turecký minister. Hlavný štáb PKK sa nachádza v pohorí Kandíl na severe Iraku. Ďalšou baštou kurdskej organizácie je iracké pohorie Sindžár, pripomína agentúra DPA. Tureckí vojaci v súčasnosti cvičia kurdské oddiely péšmarga a sunnitské milície v oblasti irackého mesta Bašíka na boj proti Islamskému štátu (IS). Turecká vojenská prítomnosť v Iraku však viedla k roztržke s vládou v Bagdade, ktorá požaduje odchod tureckých jednotiek z Bašíky. Bagdad zároveň odmieta tureckú účasť na ofenzíve v oblasti Mósulu.


Ruská polícia zabránila masovej streľbe v škole, tínedžera usvedčili videá

MOSKVA. Ruská polícia zabránila masovej streľbe v jednej zo škôl v meste Kirov. Podľa agentúry Interfax o tom v utorok informoval Vladimír Makarov, zástupca vedúceho odboru ministerstva vnútra pre boj proti extrémizmu. Vysvetlil, že pred niekoľkými dňami polícia dostala informáciu, že jeden zo študentov, ktorý sa zaujíma o tému násilia, plánuje spáchať vo svojej škole útok pomocou strelnej zbrane a improvizovaného výbušného zariadenia. Meno, vek a ďalšie podrobnosti polícia nezverejnila. Regionálny ombudsman pre práva detí Vladimir Šabardin pre agentúru RIA Novosti uviedol, že tínedžer mal konflikt so spolužiakmi. Jeho úmysly sa stali známymi vďaka sociálnym sieťam. Jeho spolužiaci v rozhovoroch s novinármi povedali, že podozrivý bol "bol veľmi utiahnutý, prakticky s nikým nekomunikoval" a trápil sa kvôli rozvodu svojich rodičov. Denník Komsomoľskaja pravda (KP) v Kirove a miestny spravodajský kanál Baza tvrdia, že tínedžer menom Daniil rozposlal 19. septembra spolužiakom na čete záznam útoku v školách v americkom meste Columbine a v Kerči a varoval ich, aby nechodili do školy. Jedna z študentiek to následne oznámila riaditeľovi, ktorý kontaktoval Federálnu bezpečnostnú službu (FSB), ktorá mladíka zadržala. KP dodala, že tínedžera usvedčili videá, ktoré sledoval na internete. Útok vraj plánoval spáchať na budúci rok. Tínedžer nateraz pokračuje v štúdiu, ale bezpečnostné zložky mu zakázali opustiť mesto. Jeho prípadom sa zaoberá policajné oddelenie pre prípady neplnoletých osôb, ako aj Vyšetrovací výbor Ruskej federácie (Sledkom). V Rusku v posledných rokoch dochádza čoraz častejšie k útokom študentov na svojich spolužiakov a učiteľov. V roku 2018 sa takéto prípady odohrali v mestách Perm, Sterlitamak, Ulan-Ude, Voľsk, či Saratov. Najväčší počet obetí si vyžiadal útok v Kerči, kde pred štyrmi rokmi študent štvrtého ročníka Vladislav Rosľakov začal v budove školy strieľať a aktivoval po domácky vyrobenú bombovú nálož. Zahynulo pritom 21 ľudí a zranenia utrpelo ďalších 67 osôb.


Čína sťahuje vojenskú techniku k Hongkongu, ukazujú satelitné snímky

To, že Čína presúva vojská k Hongkongu, napísal už v utorok Trump.

PEKING. Čína sťahuje svoju vojenskú techniku do blízkosti Hongkongu. Ukazujú to aktuálne satelitné snímky spoločnosti Maxar, ktoré v stredu zverejnili americké médiá. Je na nich vidno napríklad obrovský športový štadión v meste Šen-žen, ktoré leží v tesnom susedstve Hongkongu, a ktorý je teraz zaplnený najmenej 500 vojenskými vozidlami. Po varovných vyhláseniach amerického prezidenta Donalda Trumpa a nemeckej kancelárky Angely Merkelovej ide o ďalší náznak, že Peking v súvislosti s riešením situácie v Hongkongu uvažuje o silovom riešení. To, že Čína presúva svoje vojská k Hongkongu, napísal už v utorok na Twitter americký prezident Trump. Neuviedol k tejto informácii žiadne ďalšie podrobnosti, no prezradil, že čerpá z údajov amerických tajných služieb.Nemecká kancelárka Merkelová v stredu Pekingu odkázala, že aktuálne problémy v Hongkongu, kde sa už dlhé týždne konajú masové demonštrácie, sa nesmú riešiť silou. "Treba spraviť všetko pre to, aby sa zabránilo násiliu, a možné riešenia treba nájsť prostredníctvom dialógu," vyhlásila nemecká kancelárka.Čínskym komunistom Merkelová v stredu pripomenula, že v Hongkongu platí takzvaný Hongkonský základný zákon z roku 1997, ktorý zaručuje jeho obyvateľom väčšiu mieru slobody ako obyvateľom zvyšku Číny. Peking by podľa nej mal mať na pamäti, že "právny štát má v Hongkongu dlhú tradíciu".O možnosti útoku čínskej armády na Hongkong už dlhšie špekulujú médiá a analytici, keďže stúpenci hongkonskej prodemokratickej opozície už desať týždňov neprestávajú s masovými demonštráciami proti politike šéfky hongkonskej pročínskej administratívy Carrie Lam. Pravidelne proti nim zasahuje hongkongská polícia slzotvorným plynom a bijú ich neznámi maskovaní útočníci, a Peking im opakovane posielal nepriame varovania, že môže prísť zásah aj priamo z Číny."Správanie sa niektorých radikálnych demonštrantov sa dotklo samotnej hranice princípu ´jedna krajina, dva systémy´ a nebude tolerované," vyhlásil napríklad hovorca čínskeho ministerstva zahraničných vecí Keng Šuang.Demonštranti pôvodne protestovali proti chystanému zákonu o vydávaní ľudí podozrivých z trestnej činnosti z Hongkongu do Číny, no neskôr sa zoznam ich požiadaviek rozšíril. Zákon, ktorý už hongkonská pročínska administratíva medzičasom stiahla, by podľa demonštrantov umožnil, aby čínski komunisti stíhali každého obyvateľa Hongkongu, ktorý nesúhlasí s politikou Číny.Hongkong prešiel na základe medzinárodných dohôd v roku 1997 spod britskej správy pod správu Číny. Do roku 2047 má podľa týchto zmlúv fungovať na princípe "jedna krajina, dva systémy", čo by mu malo v tomto časovom rámci zaručovať slobodu v otázkach politického systému a spravovania spoločnosti. Čína však podľa hongkonského prodemokratického tábora túto dohodu porušuje a už teraz vnucuje Hongkongu svoje predstavy o jeho fungovaní.


Na Slovensku začalo vysielať nové internetové Dobré rádio

Cieľovou skupinou rádia majú byť mladí ľudia a ľudia v produktívnom veku.

BRATISLAVA. Na slovenskom mediálnom trhu pribudlo nové internetové rádio s názvom Dobré rádio. Poslucháčom chce prinášať najväčšie hudobné hity, rozhovory so zaujímavými ľuďmi a každú hodinu počas pracovných dní aj pozitívne správy, negatívnym sa chce vyhnúť. Jeho cieľovou skupinou majú byť mladí ľudia a ľudia v produktívnom veku. "Slovenský rádiový trh je bohatý na množstvo kvalitných rozhlasových projektov, no zistili sme, že na ňom chýba produkt, ktorý by svoju energiu sústredil na pozitívne správy a inšpiratívne rozhovory so zaujímavými ľuďmi," priblížil manažér portálu Dobrenoviny.sk Róbert Sedlák, ktorý stojí aj za projektom nového rádia. V porovnaní s inými sa chce Dobré rádio zároveň v rámci rozhovorov a reportáží profilovať témami, na ktoré väčšie rádiá nemajú čas. "Nechceme byť rádio, ktoré priestor medzi dvoma reklamnými brejkmi vypĺňa pesničkami a vtipmi z Facebooku, chceme byť trendsettermi v nových témach," doplnil Sedlák. Dobré rádio začalo svoje vysielanie symbolicky v pondelok, v deň šiesteho výročia založenia portálu Dobré noviny. Počúvať ho bude možné na jeho webe www.dobreradio.sk, a to pomocou rôznych streamovacích aplikácií, čoskoro aj pomocou oficiálnej aplikácie rádia.


Musk ukázal, ako chce na Mars dostať milión ľudí

Najvýkonnejšia raketa unesie až 600 ton nákladu. Cestu k Marsu má zvládnuť tisíce krát.

BRATISLAVA. Keď Elon Musk založil spoločnosť SpaceX, nemyslel si, že sa vôbec dostane na obežnú dráhu Zeme. Za posledných sedem rokov firma štartovala úspešne s raketou Falcon 9 až 33 krát. Plány sa zmenili a Musk chce ísť ďalej - na Mars. "Rozprávam o pláne cesty na Mars, chcem aby sa Mars zdal možný - aby sa zdalo, že je to niečo, čo môžeme stihnúť ešte počas našich životov. Naozaj existuje spôsob, aby na Mars mohol ísť každý, kto chce," píše Elon Musk v pláne, ktorý prvýkrát predstavil minulý september na konferencii v Mexiku. Celý plán si teraz môžete až do 5. júla zadarmo prečítať v online vydaní žurnálu New Space. Začiatky spoločnosti SpaceX neboli ľahké. "Myslel som si, že máme možno desaťpercentnú šancu urobiť hocičo - dostať raketu na obežnú dráhu, tobôž aby sme sa dostali aj za to a začali reálne premýšľať o Marse," spomína si Musk v článku na začiatky SpaceX v roku 2002. Musk v podstate vidí len dva smery, ktorými sa naša civilizácia môže uberať. Prvý je, že ľudia zostanú na Zemi až kým nedôjde k zániku ľudstva. "Nepredpovedám súdny deň, ale história naznačuje, že nejaký súdny deň v budúcnosti určite príde," píše Musk. Alternatívou je podľa Muska druhý smer - z ľudí sa stane vesmírna civilizácia a multiplanetárny druh. Z Marsu by sa preto mala stať naša ďalšia domovská planéta, na ktorej vznikne samoudržateľné mesto s jedným miliónom obyvateľov. Na planétu ich dostane systém, ktorý Musk podrobne predstavil v pláne. Plán sa zameriava najmä na spojenie znovupoužiteľnej rakety a vesmírnej lode - Musk ich nazval Medziplanetárny dopravný systém. Loď aj booster bude poháňať výkonný motor Raptor, ktorý je stále vo vývoji. Raptor má byť až trikrát výkonnejší ako motor Merlin, ktorý Spacex v súčasnosti využíva v raketách Falcon 9. Booster bude vybavený 42 motormi Raptor a bude tak najvýkonnejšou raketou v histórii. V základnej verzii bude môcť raketa vyniesť na nízku obežnú dráhu Zeme 330 ton. Rozšírená verzia rakety bude mať užitočné zaťaženie až 600 ton. (Musk v pláne uverejnil aj tabuľkové porovnania s ostatnými raketami, pozrieť si ich môžete v galérii vyššie.) Raketa vynesie vesmírnu loď na nízku obežnú dráhu Zeme, tu sa odpojí a po 20 minútach sa vráti späť na Zem. Vesmírnu loď na obežnej dráhe natankujú a tá sa vydá na cestu k Marsu, kde vyloží v priebehu 40 až 100 rokov a počas 10-tisíc letov milión obyvateľov našej novej planéty. DOI: 10.1089/space.2017.29009.emu


Šporar v Ružomberku zachránil bod pre Slovan až v závere, Trenčín remizoval so Zlatými Moravcam
 Newcastle - Manchester
 Inter - Juventus
Fortuna liga
 Premier League
 Bundesliga
 Serie A
 La Liga
 Ligue 1
 Česká liga
 Rebríček strelcov

Do zápasu na žilinskom trávniku lepšie vstúpili Trenčania.

BRATISLAVA. V úvodnom nedeľňajšom stretnutí 11. kola najvyššej slovenskej futbalovej súťaže Fortuna ligy 2019/2020 medzi mužstvami AS Trenčín a FC ViOn Zlaté Moravce-Vráble sa zrodil nerozhodný výsledok 2:2. Do zápasu na žilinskom trávniku lepšie vstúpili Trenčania, ktorí sa ujali vedenia v 22. min po premenenej jedenástke Hamzu Čatakoviča. Zakrátko však vyrovnal Anton Sloboda a po zmene strán v 49. min po zásahu Tomáša Ďubeka už boli v jednogólovej výhode hostia. V 75. min však obranca AS Keston Julien zariadil premiérový remízový výsledok v dueloch týchto dvoch tímov od 16. marca 2013. Majstrovský Slovan Bratislava po štvrtkovej remíze 2:2 v Európskej lige na ihrisku portugalského Sportingu Braga preladil na fortunaligovú frekvenciu ďalším nerozhodným výsledkom 1:1 v Ružomberku. Slovanisti pod Čebraťom prehrávali od 39. min, keď skóroval útočník reprezentačnej "devätnástky" Tomáš Bobček. Aspoň bod pre Bratislavčanov zachránil v 84. min slovinský strelec Andraž Šporar. Fortuna liga 2019/2020 - 11. kolo: Góly: 22. Čatakovič (z pok. kopu), 75. Julien - 33. A. Sloboda, 49. Ďubek Trenčín: Chudý - Slávik (78. Ligeon), Šulek, Kleščík, Julien - Zubairu, Koolwijk - Roguljič (61. Kadák) - Bukari, Čatakovič, Comvalius (61. van Kessel), Zlaté Moravce: Pindroch - Čögley, Asanovič, Pintér, Brašeň - Richtárech (79. Grozdanovski) - Kovaľ (86. Gustavo), A. Sloboda, Ďubek, Chren (46. Švec) - Jarovič Roman Marčok, tréner Trenčína: "Začali sme výborne, boli sme lepší, dominantnejší, ovládali sme dianie na trávniku, čoho vyvrcholením bol gól, hoci z jedenástky. Potom sme však nepochopiteľne prestali hrať to, čo nás dovtedy zdobilo, hľadali sme komplikované riešenia namiesto jednoduchých a Zlaté Moravce sa dostali do zápasu. Strelili nám zaslúžene dva góly, boli lepším tímom, nastrelili žrď. Ak by to skončilo gólom, prehrali by sme, ale stal sa opak a vďaka Julienovmu gólu sme vyrovnali." Karol Praženica, tréner Zlatých Moraviec: "Vedeli sme, že Trenčín má veľkú silu smerom dopredu a pripravovali sme sa na to. Do prvého gólu sme to nevedeli eliminovať, ale potom sme zvýšili aktivitu, strelili sme gól a pridali sme aj druhý. Boli sme v zápase lepší, ale ďalšie šance sme nepremenili. Dostali sme potom gól, ktorý ma hnevá, lebo sme ho inkasovať nemuseli. Po priebehu zápasu nás mrzí, že sme remizovali." Góly: 39. Bobček - 84. Šporar Ružomberok: Macík - Čurma, J. Maslo, Twardzik - Kojnok, Qose (83. Takáč), Mojžiš - Kostadinov, Zsigmund, T. Bobček (77. Novotný) - Regáli (90+. Filinský) Slovan: Greif - Apau, Bajrič, Abena, De Marco - Ljubičič - Daniel, Rabiu (75. Šporar), Dražič (65. Moha), Nono (68. Holman) - Strelec Ján Haspra, tréner Ružomberka: "Pre nás to bola veľká udalosť. Prišiel Slovan po perfektnom zápase v Brage so špičkovým európskym mužstvom. Súper má program nahustený, chceli sme ho unaviť našou bojovnou a dnes aj veľmi kvalitnou hrou. Našou snahou bolo eliminovať jeho silné stránky, kombinačnú schopnosti, čo sa nám celé stretnutie aj darilo. Využívali sme brejkové situácie. Bolo tam aj veľa šancí. Napokon sa zápas skončil remízou, s ktorou by som bol pred začiatkom spokojný. Nemôžem povedať, že teraz som nespokojný, ale dalo sa z toho zápasu vyťažiť viac. Chýbalo pár minút." Ján Kozák, ml., tréner Slovana: "Prišli sme do Ružomberka vyhrať, ale po zápase musíme brať bod. Nie často to hovorím o súperovi, no musím povedať, že odohral výborný zápas. Jeho hráči nešli na sto percent, ale ešte na viac. Ťažko sme sa presadzovali, urobili sme ľahučké chyby, ktoré pramenili z tlaku domácich hráčov. Chýbala nám ľahkosť, to cestovanie, atď., ale nebudeme sa vyhovárať. Dostali sme gól, cez prestávku sme si povedali, že Ružomberok pravdepodobne v takomto nasadení nemôže vydržať. Myslel som si, že v druhom polčase si vytvoríme viac šancí, ale nebolo to tak, pretože domáci pokračovali v nastolenom kurze. So šťastím sme vyrovnali. Gratulujem domácim, my dnes s bodom musíme byť spokojní."


Veliteľ katalánskej polície pred referendom o nezávislosti odstúpil

Veliteľ na rozlúčku upozornil na nestrannosť, polícia totiž referendum zabezpečuje.

BARCELONA. Veliteľ katalánskej polície Albert Batlle oznámil v pondelok svoju demisiu. Stalo sa tak iba niekoľko dní po piatkovej rekonštrukcii katalánskej vlády premiéra Carlesa Puigdemonta, v rámci ktorej došlo k zmene na čele rezortu vnútra a odchodu doterajšieho ministra Jordiho Janého. Podľa analytikov bola vláda zrekonštuovaná tak, aby ju tvorili politici maximálne oddaní myšlienke katalánskej nezávislosti a podporujúci referendum plánované na 1. októbra, ktorí sú pripravení postaviť sa zoči voči španielskemu štátu. Pozorovatelia dávajú do tejto súvislosti aj zmenu na čele polície, pretože Albert Batlle počas uplynulých troch rokov vo funkcii opakovane zdôrazňoval význam neutrality policajného zboru. Na tento princíp upozornil policajtov aj vo svojom rozlúčkovom liste. Zabezpečenie pripravovaného referenda je úlohou katalánskej polície. Španielska centrálna vláda považuje plebiscit za ilegálny a španielsky ústavný súd ho označil za protiústavný. Katalánska vláda ho však chce napriek tomu realizovať. Podľa informácií denníka La Vanguardia neustále rastie znepokojenie v rámci katalánskeho policajného zboru v súvislosti s úlohou, ktorú má pre policajtov katalánska vláda, ako aj v súvislosti s otáznikmi o možnej konfrontácii so španielskym štátom. Ten má zákonné právo prevziať velenie katalánskej polície, ak dospeje k záveru, že jej konanie je v rozpore s ústavou. Aj keď sa členovia španielskej vlády o takejto možnosti doteraz ani len nezmienili, šéf španielskeho rezortu spravodlivosti Rafael Catalá označil dianie v Katalánsku za znepokojujúce. Najväčšími extrémistami sú tam podľa jeho názoru tí, ktorí prijímajú rozhodnutia. Podpredsedníčka španielskej vlády Soraya Sáenz de Santamaría vyjadrila v pondelok presvedčenie, že referendum o nezávislosti Katalánska, ktoré by podľa médií mal katalánsky najvyšší predstaviteľ vyhlásiť 11. septembra, sa napokon neuskutoční.


Izraelský veľvyslanec sa nesmie vrátiť do Egypta pre bezpečnostnú hrozbu

Izrael sa obáva, že diplomat sa v Egypte môže stať terčom útoku militantov.

JERUZALEM. Izraelský veľvyslanec v Káhire dostal príkaz zostať vo vlasti. Oznámila to v utorok hlavná bezpečnostná služba Šin Bet s tým, že diplomat sa v Egypte môže stať terčom útoku militantov. Veľvyslanec David Govrin s tímom svojich spolupracovníkov nevycestoval do Egypta už od polovice decembra. Kedy sa do Káhiry vrátia, zatiaľ vôbec nie je jasné. Dôvodom sú reálne obavy, že by sa mohli stať terčom útoku. Izraelské ministerstvo zahraničných vecí vydalo v januári príkaz pre všetkých svojich občanov, aby z dôvodu bezpečnostného rizika urýchlene opustili egyptský Sinajský polostrov. V utorkovom vyhlásení vnútornej bezpečnostnej služby Šin bet sa doslova uvádza, že Govrin ostane v Izraeli na dobu neurčitú. „Návrat diplomatického tímu ministerstva zahraničných vecí do Káhiry bol pozastavený vzhľadom na bezpečnostné riziká,“ citovala agentúra AP z tohto vyhlásenia. Izrael a Egypt podpísali historickú mierovú dohodu v roku 1979. Obe strany spolupracujú v boji proti islamistom.


Štát navrhuje umožniť súbežné poberanie materskej dávky obomi rodičmi

BRATISLAVA. Ministerstvo práce, sociálnych vecí a rodiny SR navrhuje od začiatku budúceho roka umožniť obom rodičom súbežné poberanie materskej dávky zo Sociálnej poisťovne. Má ísť o prípady, kedy otec po dohode s matkou prevzal do starostlivosti dieťa a matka sa súčasne stará o ich ďalšie dieťa. "Spresňuje sa text právnej úpravy súbežného nároku na materské pre oboch rodičov, ak sa starajú každý o iné svoje dieťa," uviedol rezort práce a sociálnych vecí k návrhu novely zákona o sociálnom poistení, ktorý predložil do pripomienkového konania.Podľa odhadu ministerstva práce by nárok na súbežné poberanie materskej dávky mohlo v budúcom roku využiť približne 600 osôb. "V rokoch 2020 a 2021 predpokladáme zvyšovanie počtu osôb so súbežným poberaním dávky materské o 40 percent," uvádza sa v doložke sociálnych vplyvov predloženého návrh novely zákona. Priemerná mesačná suma materského pre ľudí, ktorí si uplatnia súbežné poberanie materskej dávky, by mala v budúcom roku predstavovať zhruba 727 eur, v roku 2020 približne 762 eur a v roku 2021 asi 802 eur.Suma materskej dávky sa od začiatku mája minulého roka zvýšila zo 70 percent na 75 percent z hrubej mzdy zamestnankyne, resp. z vymeriavacieho základu samostatne zárobkovo činnej osoby (SZČO). Táto dávka tak v tomto roku pri hrubom zárobku do 1 824 eur dosahuje takmer 100 % čistej mzdy, ktorú mala osoba pred odchodom na materskú dovolenku. Maximálna výška materskej dávky pri 31-dňovom mesiaci v tomto roku predstavuje 1 394,30 eura.Matka, ktorá je tehotná alebo sa stará o narodené dieťa, má nárok na materskú dávku, ak v posledných dvoch rokoch pred pôrodom bola nemocensky poistená najmenej 270 dní. Nárok na túto dávku jej vzniká od začiatku šiesteho týždňa pred očakávaným dňom pôrodu určeným lekárom. Matka môže materskú dávku dostávať 34 týždňov, osamelá matka 37 týždňov. Otec dieťaťa má nárok na materskú dávku najskôr po uplynutí šiestich týždňov odo dňa pôrodu matky. Materskú dávku môže otec dostávať 28 týždňov, pričom túto možnosť musí využiť najneskôr do dovŕšenia troch rokov veku dieťaťa. Otec však musí byť v posledných dvoch rokoch pred prevzatím dieťaťa do starostlivosti nemocensky poistený najmenej 270 dní.


Matovičovci predali svoju sieť regionálnych schránkových novín

Vydavateľstvo regionPRESS kúpili dvaja českí podnikatelia, ktorí obchodujú s tlačiarenskými technológiami.

TRNAVA, BRATISLAVA. Jedna z najväčších sietí regionálnych novín má nového majiteľa. Pavlína Matovičová, manželka poslanca Igora Matoviča, predala vydavateľstvo regionPRESS. Kupcom je firma Z+M Press, ktorú zas vlastnia dvaja českí podnikatelia. RegionPRESS zahŕňa 36 regionálnych týždenníkov ako napríklad Bratislavsko, Trnavsko, Žilinsko či Košicko. Ide o schránkové inzertné noviny, ktoré sú na trhu od roku 1997 a distribuujú sa do 1,5 milióna domácností bezplatne. Inzerciu kombinujú so zaujímavosťami a regionálnym spravodajstvom. Obchod oznámila vo štvrtok spoločnosť Z+M Press prostredníctvom tlačovej správy. Vyplýva z nej, že transakcia už bola dokončená, čo potvrdzuje aj zápis v Obchodnom registri. Konateľom vydavateľstva ostal Radoslav Gloznek, ktorého tam dosadil ešte v roku 2010 Matovič, keď vstúpil do politiky. Hodnotu transakcie kupec nezverejnil. Vydavateľstvo vlani vykázalo podľa analytického webu Finstat.sk zisk pred zdanením, úrokmi a odpismi (EBITDA) 976-tisíc eur, médiá sa zvyčajne predávajú za päť- až sedemnásobok tejto hodnoty. RegionPRESS by mal podľa tohto prepočtu hodnotu 4,9 až 6,8 milióna eur. Vydavateľstvo RegionPRESS má obrat v jednotkách miliónov eur, vlani vykázalo tržby 5,3 milióna eur. Je dlhodobo ziskové, v rokoch 2010 až 2016 vykázalo súhrnný zisk 8,7 milióna eur. Igor Matovič predaj vydavateľstva vo štvrtok potvrdil s dôvetkom, že na budúci týždeň sa k tomu s manželkou vyjadria na tlačovej konferencii. Predaj vydavateľstva nijako neovplyvňuje prebiehajúce policajné vyšetrovanie Matoviča. Polícia totiž vyšetruje jeho starú živnosť RegionPRESS. Predanej eseročky RegionPRESS sa vyšetrovanie netýka. Matovičovo hnutie Obyčajní ľudia a nezávislé osobnosti noviny využívalo aj na politickú agitáciu, jeho predstavitelia tam mali pravidelné stĺpčeky. Nový majiteľ pravdepodobne tento obsah zastaví. Konateľ spoločnosti Z+M Press David Ševčík v tlačovej správe zdôraznil, že firma regionPRESS má byť apolitická. „Jedným zo základných princípov nášho fungovania je, že odmietame aktívne spájanie sa s politikmi a politickými stranami,“ napísal Ševčík. Spoločnosť Z+M Press je v mediálnej brandži neznáma, jej materská firma Z+M Servis sa venuje predaju a servisu tlačiarenských technológií. Celá podnikateľská skupina Z+M sídli v Českej republike a jej majiteľmi sú 41-ročný David Ševčík a 43-ročný Martin Bednář. Zahŕňa firmy v Česku, na Slovensku, v Nemecku a Poľsku. Vlani bola hodnota majetku celej skupiny 200 miliónov českých korún (7,8 mil. eur), zamestnáva 1200 ľudí. Týždenníky združené pod vydavateľstvom RegionPRESS patria medzi najväčšie siete regionálnych novín v krajine. Konkurujú si s vydavateľstvom Petit Press, ktoré vydáva aj denník SME. Pod Petit Press totiž patrí sieť 26 regionálnych týždenníkov MY a tiež sieť bezplatných schránkových novín Echo, ktoré vychádzajú v náklade 940-tisíc kusov a pokrývajú tridsať regiónov.


V Bratislave spustia novú linku, spojí Petržalku a Mlynské nivy

Nová linka 97 začne premávať od začiatku mája.

BRATISLAVA. Od začiatku mája bude v Bratislave premávať nová autobusová linka MHD s číslom 97. Mestskú časť Petržalka spojí s autobusovou stanicou na Mlynských nivách na skúšobné obdobie troch mesiacov. Táto linka má byť alternatívou ku skrátenej linke 95, ktorá spájala ešte nedávno Petržalku so Starým Mestom. Jej spustenie potvrdzuje aj Dopravný podnik Bratislava (DPB) na svojej webovej stránke. "Chceme Petržalčanom vyhovieť a pokúsili sme sa nájsť riešenie, ktoré by dočasne vyriešilo problém a zároveň by neznamenalo riziko pre záväzky mesta súvisiace s využitím eurofondov na realizáciu prvej i druhej etapy električky do Petržalky," povedal primátor Bratislavy Ivo Nesrovnal. Trasa novej linky MHD povedie z Vyšehradskej ulice až po zastávku Farského na Bosákovej ulici po identickej trase linky 95, aj s obsluhou jednotlivých zastávok. Od zastávky Farského bude pokračovať v trase cez Bosákovu, Most Apollo, Košickú, Mlynské nivy na autobusovú stanicu. Naspäť pôjde cez Dostojevského rad, Landererovu, Most Apollo, Einsteinovu a Jantárovú cestu. Počas troch mesiacov jej skúšobnej prevádzky by mala byť preskúmaná jej efektívnosť využitia cestujúcimi. Na základe nameraných dát sa rozhodne o jej definitívnej verzii a období prevádzkovania. Súčasná linka číslo 95 premáva v špičke každé štyri minúty, po novom bude premávať každých osem minút. Rovnako bude každých osem minút premávať aj nová linka číslo 97. V úseku Vyšehradská - Farského bude následný interval oboch liniek štyri minúty. O vznik tejto linky požiadalo koncom marca primátora Iva Nesrovnala mestské zastupiteľstvo. Poslanci tak reagovali na petíciu s takmer 3300 podpismi za obnovenie pôvodnej trasy linky 95 na Šafárikovo námestie. Jej trasa bola totiž po otvorení Starého mosta a novej električkovej trate do Petržalky skrátená v druhej polovici júla po Muchovo námestie. Obnovenie pôvodnej trasy však nie je možné pre proces čerpania eurofondov na prvú etapu električkovej trate do Petržalky.


Rumunov nahnevala maďarská vlajka na ich ambasáde v Budapešti

K incidentu došlo niekoľko dní po tom, ako rumunský premiér nahneval Maďarov provokatívnymi vyjadreniami o autonómii.

BUKUREŠŤ. Rumunský minister zahraničných vecí Teodor Melescanu si predvolal maďarského veľvyslanca, aby mu tlmočil svoju nespokojnosť. Dôvodom je vlajka sedmohradských Maďarov, ktorou maďarskí radikáli cez víkend prekryli rumunský štátny znak na ambasáde v Budapešti. Informovala o tom v agentúra AP. Melescanu v pondelok v tejto súvislosti vyzval maďarských predstaviteľov, aby zaručili "nedotknuteľnosť a integritu rumunských (diplomatických) misií a ich zamestnancov". Podľa rumunského poslanca Mariusa Pascana sikulskú vlajku na rumunskej ambasáde v Budapešti vyvesili v noci z piatka na sobotu extrémisti z maďarského Mládežníckeho hnutia 64 stolíc (HVIM), uviedol spravodajský server Romania Journal. K incidentu došlo niekoľko dní po tom, ako rumunský premiér Mihai Tudose nahneval obyvateľov Maďarska svojimi provokatívnymi vyjadreniami o autonómnych snahách Sikulov, maďarskej menšiny žijúcej v rumunskom Sedmohradsku. "Zareagujem rovnako, ako som reagoval pri istej príležitosti, keď sa snažili (Maďari) vyvesiť vlajku. Jasne som vtedy povedal, že ak tam tá vlajka zaveje, vedľa nej budú visieť aj miestni zodpovední," citovala tlačová agentúra MTI vyjadrenie Tudosea. V Maďarsku tieto vyjadrenia vyvolali rozhorčenie. Maďarský minister zahraničných vecí Péter Szijjártó v súvislosti s protimaďarskými vyjadreniami rumunského premiéra uviedol, že je neprijateľné, aby v Európe 21. storočia hrozili smrťou kompletnému národnému spoločenstvu a jeho vodcom.


Lukoil uviedol, že sa so zákazníkmi dohodol na kompenzácii za kontamináciu ropy

Problém so znečistenou ropou vypukol koncom apríla.

MOSKVA, RIJÁD. Ruská ropná spoločnosť Lukoil dosiahla dohodu so svojimi odberateľmi o kompenzácii za rozsiahlu kontamináciu ropy v ropovode Družba, ku ktorej došlo na jar tohto roka. Uviedol to v pondelok generálny riaditeľ Lukoilu Vagit Alekperov. Informovala o tom agentúra Reuters. Podľa Alekperova sa uzatvorí trojstranná dohoda s maďarskou ropnou spoločnosťou MOL a ruským prevádzkovateľom ropovodov Transnefť. Ako dodal pre novinárov počas cesty do Saudskej Arábie, kde budú ruskí a saudskí predstavitelia rokovať aj o vývoji na ropnom trhu, Lukoil plánuje stabilizovať dodávky pre MOL na úrovni od 300-tisíc do 500-tisíc ton mesačne. Problém so znečistenou ropou vypukol koncom apríla, keď sa zistilo, že ropa prepravovaná ropovodom Družba je kontaminovaná organickými chloridmi. Tie sa používajú na zvýšenie produkcie suroviny, pred dodávkou ropovodom sa však musia odstrániť, pretože by mohli výrazne poškodiť rafinérske zariadenia. Mnohí odberatelia dovoz suroviny prostredníctvom Družby na niekoľko týždňov zastavili, dokiaľ sa kvalita ropy nezvýšila. V reakcii na obmedzenie dodávok ropy cez ropovod Družba klesla v nasledujúcom období ťažba suroviny v Rusku, pričom v prvej dekáde júla dosiahol objem ťažby 3-ročné minimum. Neskôr sa však produkcia opätovne zotavila.


Aj niektorí muži sú feministi. Len o tom nevedia

Na stav sexizmu a tolerovaného násilia reaguje svojou výstavou výtvarníčka Mária Balážová.

Stojíte pred troma obrovskými obrazmi. Ich výrazná červená vás vťahuje do seba, volá. Hadie hlavy a telá, ženské symboly, akoby boli navlas rovnaké. No ak sa pozriete lepšie, jedna žena už z obzoru odchádza, druhá našla pevný stred, je v najlepšom veku a kondícii, a tretia sa k nemu blíži. Má nakročené, aby čochviľa sama urobila čosi veľké. Pretože dozrel čas, aby ženy robili veľké veci. Aj táto rovina sa dá čítať z triptychu Márie Balážovej. Je súčasťou výstavy Ženská geometria v galérii Z v Bratislave a chce ukázať ženy ako hrdinky. „Veľa vecí sa ženám podarilo v ich postavení zmeniť. Dejiny si vyžiadali zrovnoprávňovanie žien a tento proces pokračuje. Ešte stále pretrváva diskriminácia medzi pohlaviami, sú inak odmeňované za rovnakú prácu. Aj preto ženy nemôžu prestať pripomínať svoje požiadavky, často vznášané aj v mene dieťaťa, hovorí Mária Balážová. Jej umelecký program, postavený na geometrickej abstrakcii, je ojedinelý a zdá sa, že aj v rámci feministického umenia. Stojí kdesi na pomedzí medzi oboma, ale to jej neberie silu ani chuť pokračovať. „Geometria je mi vlastná, priviedla ma k feminizmu a aj preto ju nehodlám opustiť,“ hovorí jednoznačne. Jej výtvarným symbolom bol vždy had, prisvojila si ho a štylizovala, až sa metamorfoval na ženský symbol. No bolo by chybou čítať ho výlučne v biologickom chápaní. Had je aj znakom muža, vlastne, je znakom človeka. „Pretože človek, to sú dvaja, prinajmenšom,“ poznamenáva Balážová. „Chcem takto vyjadriť ich vzájomnú inakosť. Pôvodná symbolika hada niesla skôr kultúrne významy. No keďže neskôr prijala významy striktne zamerané na ženu, pritiahlo ma to viac k feminizmu. Cez jeho optiku som začala inak vnímať spoločnosť,“ opisuje výtvarníčka. Ako? Stačilo si uvedomiť, že celá naša spoločnosť stojí na kultúre akceptovaného násilia. „Feminizmus to odmieta a to ma motivovalo stotožniť sa s jeho filozofiou, lebo násilie z pozície moci, verejnej alebo domácej, mi bolo vždy odporné,“ konštatuje Mária Balážová. Najviac jej prekáža sexizmus. Nemyslí tým sexuálne harašenie, ale tolerovanie kultúry nadvlády a ovládania. Režim násilia a koristenia s cieľom zisku manipuluje s podprahovými stereotypmi najmä v reklame. „Prekážajú znevažujúce až urážlivé zobrazenia žien v pozícii objektu, ktoré neviem, či by boli vôbec možné a tolerované v opačnom garde. Niekedy sa však pristihnem, že sa bojím, či sexizmus nesúvisí aj s atavizmom človeka ako biologickému druhu, pretože nie je cudzí ani ženám v mocenských pozíciách. Zdá sa, že pôda pre toleranciu musí akosi prísť aj so stupňom rozvoja spoločnosti, hoci zmeny nemôžeme očakávať pasívne,“ hovorí. Vzťahy medzi mužmi a ženami by mali byť podľa nej budované na princípoch vzájomnosti, podpory, tolerancie, v tomto modeli je miesto na realizáciu toho najlepšieho v každom z nás. Bez korzetu rodových stereotypov, čo obmedzujú možnosť presadiť schopnosti na báze prirodzeného nadania a osobnostných predpokladov. O tom hovorí aj svojimi obrazmi. Nesú v sebe vieru, že tento proces bude úspešný, aj keď si niekedy neodpustí aj ironizovanie mužského patentu na rozum. Používa však na to jazyk abstrakcie, ktorý má svoje špecifiká. „Možno sa niektorým feministkám moje vyjadrenie preto javí ako zhovievavé, soft. Ja sa však spolieham na silu synergie nášho vzájomného pôsobenia v spoločnosti. Aj muži môžu byť feministami, a nemusia to o sebe ani vedieť. Tí uvedomelí sú veľkým prínosom, len nech ich je čo najviac. Život s nimi je o partnerstve a nie o súperení,“ myslí si Balážová.   Tento text ste mohli čítať vďaka tomu, že platíte za obsah. Vážime si to.


Muž útočil nožom v belgickej reštaurácii, nešlo o terorizmus

Páchateľ bol podľa svedkov bývalým partnerom jednej z obetí z reštaurácie.

BRUSEL. Tri obete na životoch, vrátane samotného útočníka, si vyžiadal útoku, ku ktorému došlo v stredu popoludní v lokalite Moresnet-Chapelle v provincii Liege na východe Belgicka. Podľa údajov tlačovej agentúry Belga páchateľ vošiel neskoro popoludní do reštaurácie v obci Moresnet-Chapelle patriacej pod mestečko Plombieres a dobodal viacero osôb nachádzajúcich sa v podniku na ulici Clinique. Obeťami jeho útoku sa stala jeho bývalá partnerka a tiež matka páchateľa útoku. Príčiny smrti útočníka zatiaľ nie sú objasnené. Jedného zo zranených musela z miesta činu odviezť lekárska helikoptéra. Starosta obce Thierry Wimmer už krátko po útoku zdôraznil, že ide o drámu s rodinným pozadím a nejde o teroristický útok. Prokuratúra pre médiá tiež potvrdila, že pri útoku s rodinným pozadím zahynuli traja ľudia vrátane páchateľa.


Na Hlaváčikovej a Veternicovej bude rezidentské parkovanie

Mestská časť Karlova Ves od 1. septembra zavádza rezidentské parkovanie v lokalite ulíc Hlaváčikova a Veternicová.

BRATISLAVA. Bratislavská mestská časť Karlova Ves od 1. septembra zavádza rezidentské parkovanie v lokalite ulíc Hlaváčikova a Veternicová. Rezidenti s trvalým pobytom v mestskej časti budú mať k dispozícii deväťdesiat percent parkovacích miest, ľudia bez trvalého pobytu desať percent miest. Zóna je označená dopravným značením, budú v nej môcť parkovať rezidenti, ktorí si na miestnom úrade na počkanie vybavili bezplatnú parkovaciu kartu. O spustení nových pravidiel parkovania dnes na brífingu informovali starostka Karlovej Vsi Dana Čahojová a karloveská dopravná inžinierka Tatiana Kratochvílová.V novej zóne je 816 miest, z toho 87 pre nerezidentov, teda pre tých, ktorí nebudú mať rezidentskú kartu. Na rezidentských miestach môžu od 18:00 do 7:00 parkovať len domáci obyvatelia s platnou parkovacou kartou. Mimo vyhradeného času budú v zóne voľne prístupné miesta všetkým vodičom. Základnou podmienkou pre vydanie parkovacej karty je trvalý pobyt v Karlovej Vsi, v tomto prípade Hlaváčikova alebo Veternicová ulica. Žiadateľ tiež musí preukázať vzťah k autu a musí byť vodič. Ak má rodina viac áut, rezidenčnú kartu dostane každý jej člen, ktorý má trvalý pobyt na dvoch uliciach, pre ktoré tieto pravidlá platia. Rezident, ktorý bude mať platnú parkovaciu kartu, ju ako doklad predloží pod predné sklo auta. V prvých dňoch budú v tejto lokalite stáť pracovníci karloveského úradu, aby ľudí naučili, ako v novom systéme fungovať. Rezidentov, ktorí karty nemajú, budú tiež upozorňovať, aby si ich na úrade vybavili. V ďalšom období bude na parkovanie v tejto lokalite dohliadať mestská polícia.


Japonská sonda doletela ku kozmickému diamantu, vyrobí v ňom kráter

BRATISLAVA. Japonská sonda Hajabusa 2 - v preklade Sokol sťahovavý 2 - dosiahla po takmer štyroch rokoch svoj vesmírny cieľ. Dorazila k Ryugu - planétke, ktorá patrí medzi potenciálne nebezpečné objekty pre Zem. Hajabusa bude planétku v tvare diamantu študovať zblízka a pokúsi sa na Zem priniesť vzorky jej skál a pôdy. Vzorky získa pomocou výbušniny a projektilu. Planétka (iný názov pre asteroid) Ryugu je široká 900 metrov a od Zeme sa nachádza približne 290 miliónov kilometrov. Japonská sonda k planétke vyrazila 3. decembra 2014. "Najskôr budeme veľmi podrobne skúmať povrchové štruktúry. Potom vyberieme miesto na pristátie. Pristátie znamená, že získame povrchový materiál," vysvetľuje pre BBC manažér misie japonskej vesmírnej agentúry JAXA Makoto Jošikava. Z kozmickej lode sa najprv odpojí medený projektil a presunie sa k povrchu asteroidu. Keď sa Hajabusa 2 dostane do bezpečnej vzdialenosti, odpáli sa výbušnina, ktorá vypáli projektil k povrchu planétky. Na povrchu Ryugu sa po dopade projektilu vytvorí malý kráter. Z odkrytej časti planétky sa potom sonda pokúsi získať povrchový materiál. Celú akciu majú Japonci naplánovanú na jar budúceho roku. Sonda sa nakoniec v decembri 2019 vydá späť na Zem, kde by mala pristáť aj so vzorkami v roku 2020. Japoncom sa takýto návrat so vzorkami podaril aj v roku 2010 so sondou Hajabusa. Astronómovia skúmajú planétky, pretože nám môžu povedať veľa o vzniku slnečnej sústavy. Planétky sú totiž pozostatkami stavebných materiálov zo vzniku sústavy pred 4,6 miliardy rokov. Takú odhadovanú hodnotu má planétka Ryugu ako miesto na ťažbu. Asteroidy obsahujú vodu, organické zložky a vzácne kovy. Práve pre poslednú zložku sa mnohé spoločnosti v súčasnosti zameriavajú na vesmírnu ťažbu. Hodnota Ryugu ako miesta na ťažbu je podľa webu Asterank 82,76 miliardy dolárov. Hajabusa 2 však bude vedieť späť na Zem dostať maximálne gram materiálu. Planétka je zaradená medzi potenciálne nebezpečné objekty. Vzhľadom na dráhu a veľkosť týchto objektov môže v budúcnosti hroziť ich zrážka zo Zemou. Ku zrážkam dochádza raz za desaťtisíc rokov. S Ryugu však ku zrážke v žiadnom dohľadnom čase nedôjde. Nespomína ju totiž zoznam Sentry, ktorý mapuje potenciálne zrážky objektov so Zemou na ďalších sto rokov.


Francúzsko chce preskúmať, či sa Rusko v Sýrii nedopustilo vojnových zločinov

Vyšetrovanie by sa malo týkať úlohy, ktorú Moskva zohráva pri vzdušnej ofenzíve v Aleppe.

PARÍŽ. Francúzsky minister zahraničných vecí Jean-Marc Ayrault chce vyzvať Medzinárodný trestný súd (ICC) v Haagu, aby preskúmal, či sa Rusko nedopustilo v Sýrii vojnových zločinov. Informovala o tom v pondelok agentúra AP. "Francúzsko sa plánuje obrátiť na prokuratúru a preskúmať, ako by bolo možné začať takéto vyšetrovanie," povedal Ayrault pre rozhlasovú stanicu France-Inter. Šéf francúzskej diplomacie okrem toho uviedol, že Francúzsko nesúhlasí s ruským "bombardovaním" severosýrskeho mesta Aleppo a je "viac ako kedykoľvek predtým odhodlané zachrániť jeho obyvateľstvo". Podľa Ayraulta by sa malo vyšetrovanie týkať úlohy, ktorú Moskva zohráva pri vzdušnej ofenzíve vo východnej časti Aleppa. Rusko v sobotu vetovalo francúzsky a španielsky návrh rezolúcie Bezpečnostnej rady OSN, vyzývajúci na okamžité zastavenie bojov v Sýrii vrátane ukončenia všetkých náletov na obkľúčené mesto Aleppo. Americký minister zahraničných vecí John Kerry vyzval v piatok na vyšetrenie vojnových zločinov, ktoré podľa neho predstavujú nálety uskutočňované sýrskymi a ruskými vzdušnými silami v Sýrii. Rusko jeho výzvu rozhodne odmietlo.


STĹPČEK ŠÉFREDAKTORKYČakáme viac, než normalizačný seriál Sanitka

Ako funguje biznis

Čo urobí Falck

Vrtuľníky nelietajú

Rozhovor

Stĺpček šéfredaktorky

Spôsob výberu by nemal pripomínať stretávku spolužiakov z gymnázia.

Generácia, ktorá hltala normalizačný seriál Sanitka, s vozmi v havarijnom stave, s bitkárom na palube a s lekárom, ktorý charakterom vyvažoval biedne pomery a všetky neduhy doby, postupne pochopila, že ani len zdvorilostná návšteva u lekára nie je zadarmo. A nielen tá, ale aj ostatné generácie sú oprávnene precitlivené na výraz: biznis so zdravím. Lebo to, čo v iných oblastiach „biznisu“ prejde ako neetické alebo na hrane, v zdravotníctve ako skalpel zatína do tela pacienta. A oprávnene sa pýtame, ako sa dotýka chorého človeka šetrenie, ktoré pumpuje firmu do zisku. A že či oči štátu dozerajú tam, kde má kontrola chrániť občana. Lebo motivačné heslo, že snaha o zisk je prirodzený obchodný inštinkt, má v zdravotníctve jasné hranice. Ľudia tie hranice vnímajú v momente, keď si svojich blízkych predstavia v sanitke, kde by pri nich nesedel trénovaný odborník. Vtedy, ak nemajú istotu, že bez ohľadu, v akom regióne žijú, aký majú príjem alebo koho poznajú, sa dočkajú záchrany, lepšej než v normalizačnom seriáli. A nie v poslednom rade, spôsob, akým sa vyberajú firmy, ktoré nás majú zachrániť, by nemal pripomínať stretávku spolužiakov z gymnázia.


STĹPČEK ANITY RÁCZOVEJKam sa stratila krása dvoch sexsymbolov doby

Texty z prílohy Sex a vzťahy. Téma: Príťažlivosť

Baby, vyzleč si kabát. Pomaly. A vyzuj si topánky. Chrapľavý mužský hlas vydáva rozmarné pokyny. Hrá hudba a za veľkými sklenenými dverami, ktoré chránia žalúzie, sa objavia obrysy symetrickej ženskej postavy. Zahodí bič i kovové pútka a začne hýbať bokmi. Muž sediaci pri stene sa spokojne prehrabne v mise s pukancami. To je kino! Striptíz naživo. Zapáli si cigaretu a sleduje ženu, ktorá sa k nemu blíži tanečným krokom. Jej pohyby sú čoraz ostrejšie, šaty nežiadúce. O chvíľu stojí rozkročená už len v hodvábnom negližé. Scéna z filmu 9 a pol týždňa nie je ani po 33 rokoch smiešna. Nebolo ľahké natočiť ju tak, aby nepôsobila gýčovo a aby nezapadla medzi frašky, v ktorých si herci či režiséri vykrepčili akurát tak hanbu. Kim Basinger, ktorá v tom čase patrila medzi najatraktívnejšie hollywoodske herečky, na to spomína ako na jazdu peklom. Cestu k Elizabeth, ktorá sa v príbehu prepadáva do desivého vzťahu s mužom, ktorý posúva jej hranice rozkoše za všetko, čo kedy poznala, hľadala ako prameň s prútikom. Pred očami celého štábu to nebol práve najpríjemnejší zážitok. Aby bola chémia medzi ňou a hercom Mickey Rourkom autentická, režisér Robert Altman ich pred natáčaním držal od seba. Prvýkrát sa videli až na pľaci. Pre magazín Rolling Stone Altman povedal, že nechcel, aby intimita medzi nimi bola lacná. Hľadal energiu, ktorá by mala aj prvky nebezpečenstva a strachu. Preto ich manévroval tak, aby sa mimo kamery veľmi nezbližovali. Dosiahol svoje. Netreba byť veľkým mysliteľom, aby človek sucho skonštatoval, že dnes je sexy už niečo úplne iné. Zmenili sa štandardy vkusu i parametre biznisu. Všetko je väčšie, tvrdšie, priamejšie, vyzývavejšie, otvorenejšie, digitalizovanejšie, optimalizované, vyfiltrované. No pri pohľade na „vylepšeného“ Mickeyho a vyžehlenú Kim sa nedá ubrániť otázke: Bolo to ozaj nutné? Určite by boli krásni a sexy aj s vráskami. A s klobúkom. You Can Leave Your Hat On.


Mestská časť Nové Mesto plánuje vytvoriť nové cyklotrasy

Projekty nových cyklotrás musí schváliť bratislavský magistrát.

BRATISLAVA. Bratislavská mestská časť Nové Mesto plánuje vytvoriť nové cyklotrasy. Ide predovšetkým o cyklotrasy na Tomášikovej ulici pri jazere Kuchajda, na Vajnorskej ulici pri Poluse od Bajkalskej po Kuchajdu alebo prepojenie Vajnorskej a Račianskej. Informoval o tom starosta Nového Mesta Rudolf Kusý na svojej facebookovej stránke.Hlavné mesto minulý rok dokončilo cyklotrasu na Jarošovej ulici na základe projektu, ktoré poskytlo Nové Mesto. Väčšina cyklotrás vedie a bude viesť po komunikáciách magistrátu. „Chceme byť nápomocní, a tak ako pri Jarošovej, aj pri ďalších trasách pripravíme projekty a predložíme ich magistrátu, aby ich zrealizoval. Aktuálne pripravujeme Odborársku ulicu, ktorá sa cez park prepojí až na Račiansku,“ uviedol Kusý.Nové Mesto už má projektovú dokumentáciu k cyklotrase na Tomášikovej popri Kuchajde. „Verím, že sa nám s mestom podarí dohodnúť a do konca budúceho roka urobí cyklotrasu popri Kuchajde. My zabezpečíme jej pokračovanie od konca Kuchajdy až po Kaufland,“ dodal Kusý. Mestská časť rokuje taktiež s nákupným centrom Polus o cyklotrase, ktorá má viesť po Vajnorskej ulici.Mestskej časti sa podarilo získať aj sponzora na výstavbu cyklotrasy, ktorá prepojí Vajnorskú a Račiansku ulicu cez Zátišie. „Projekt máme a schvaľuje sa na magistráte, ktorý nám musí dať súhlas. Zatiaľ sa bohužiaľ nevieme zhodnúť, preto musíme osloviť primátora, aby sme sa pohli a zbytočne neprišli o získané peniaze,“ povedal Kusý.Hlavné mesto chce použiť na rozvoj cyklotrás viac ako jeden milión eur. Bratislavský magistrát pripravil Akčný plán rozvoja cyklistickej a pešej zóny na rok 2019. Mesto plánuje investovať do opráv a údržby už existujúcich cyklotrás, ale aj do budovania nových.


Pri prestrelkách v Mexiku zomrelo 11 ľudí vrátane policajtov

Štátny prokurátor informoval, že 30 členov polície v La Concepción vzali do väzby.

ACAPULCO. Jedenásť ľudí zomrelo v nedeľu pri prestrelkách v mexickom štáte Guerrero. Incidenty sa stali v meste La Concepción. Podľa hovorcu štátnych bezpečnostných služieb Roberta Alvareza boli pri oboch prípadoch prítomní príslušníci miestnej polície. Prvá prestrelka sa stala ešte pred svitaním, keď skupina ozbrojencov prepadla miestnu políciu. Stret si vyžiadal osem mŕtvych, dvaja z nich boli policajti. Tri osoby zahynuli následne pri prestrelke, ktorá sa stala neskôr v ranných hodinách počas toho, ako štátna polícia prišla odzbrojiť členov miestnej jednotky. Alvarez uviedol, že nevie, ako spomínaní traja ľudia prišli o život. Podľa miestnych médií to boli policajti z mestskej jednotky. Štátny prokurátor Xavier Olea Pelaez informoval, že 30 členov polície v La Concepción vzali do väzby. Stalo sa tak na základe podozrení z početných zločinov vrátane vraždy, nelegálnej držby zbraní a drog. Guerrero je jedným z najviac násilím zmietaných štátov v Mexiku za uplynulé roky. Je domovom marihuanových a ópiových polí a tiež medzi sebou bojujúcich organizovaných zločineckých gangov.


Česi chystajú megainvestíciu v Bratislave. Postavia novú obytnú štvrť

Nové Vajnory zhltnú 156 futbalových ihrísk alebo 24 prážských Václavských námestí.

PRAHA, BRATISLAVA. V hlavnom meste Slovenska v Bratislave, by mohla o niekoľko rokov vzniknúť nová obytná štvrť, napísal český spravodajský web e15.cz. Investíciu chystá česká skupina Nordic Investors. Do zástavby takmer sto hektárov v časti Nové Vajnory plánuje preinvestovať stovky miliónov eur. Projekt podľa spravodajského webu má okrem bývania, obchodov či reštaurácií zahŕňať napríklad aj športové a odpočinkové aktivity, cyklochodníky, školy, škôlky, ale aj jazero. Výstavba by sa mala realizovať približne 20 rokov. „Nevylučujeme spojenie so strategickým partnerom, ktorý má skúsenosti s podobnými projektmi napríklad v zahraničí,“ citoval e15.cz investičný manažér Nordic Investors Ladislav Jelínek. Projekt na výstavbu novej bratislavskej časti česká spoločnosť získala od rakúskej konsolidačnej agentúry pred rokom. Nový vlastník územia už dal do poriadku územie, na ktorom plánuje stavať. „Pomerne náročné bolo vyčistenie skládok odpadov, ktoré divoko vznikli na pozemkoch či budovách. Odstránili sme stovky ton odpadkov, zabezpečili budovy a vjazdy a zaistili stráženie,“ konštatoval Jelínek. Ide o jedno z najväčších ucelených území v Bratislave, ktoré má okolo sto hektárov. Nové Vajnory napríklad zhltnú 156 futbalových ihrísk alebo 24 pražských Václavských námestí.


Šatan: Cítim veľkú zodpovednosť, na hráčov až taký tlak nepadá

Dlhoročný kapitán by privítal postup do štvrťfinále.

BRATISLAVA. Niekdajší slovenský hokejista Miroslav Šatan sa druhýkrát v kariére zúčastní na majstrovstvách sveta vo vlasti. Pred ôsmimi rokmi nastúpil v útoku, tentoraz už bude v pozícii generálneho manažéra reprezentácie SR na tribúne. Na šampionát sa teší, ale zároveň si uvedomuje veľkú zodpovednosť. „Ako sa budú majstrovstvá sveta blížiť, určite budeme cítiť od ľudí veľký tlak a očakávania, aby sme ich naplnili. To isté bude platiť aj počas turnaja. Teším sa teda na minimálne stresujúci mesiac a možno aj dva," vyhlásil Šatan pre oficiálnu internetovú stránku Medzinárodného zväzu ľadového hokeja (SZĽH). Rodák z Topoľčian dokonca tvrdí, že v pozícii aktívneho hráča boli šampionáty jednoduchšie. „Hokejisti totiž až taký tlak nemajú. Spomínam si na to, keď som bol na domácich majstrovstvách ako hráč. Vtedy sme chceli zahrať čo najlepšie. Síce tam tlak trocha bol, pre hráča to však nebolo také silné, ako to bude teraz pre trénera či mňa ako generálneho manažéra. Lebo my robíme rozhodnutia, kto tam pôjde. Je to veľká zodpovednosť, ktorá vytvára tlak na to, aby sme zostavili čo najlepšie mužstvo. Ten tlak tak budeme určite cítiť," myslí si. Niekdajší dlhoročný kapitán národného tímu SR by bol rád, keby domáci hokejisti na majstrovstvách sveta po dlhej odmlke prenikli do štvrťfinále. „Budem spokojný, keď po dlhých rokoch Slovensko opäť postúpi do najlepšej osmičky. Teda verím v postup do play-off. Budem dúfať, že tam chytí takého súpera, ktorého by mohlo aj prekvapiť," povedal Šatan a pokračoval: „Musíme byť pozitívni. Myslieť dopredu a pracovať na tom. Inak by to nemalo význam. Pokiaľ by sme tomu neverili, tak to môžeme nechať robiť niekoho iného. Ale veríme, že sa nám podarí poskladať mužstvo optimálne, vďaka čomu by sa mohlo naštartovať výkonmi v skupine k tomu, aby po dlhšom čase preniklo do top osmičky a tam niekoho prekvapilo. V play-off je totiž všetko možné." Šatan prispel reprezentácii k dosiaľ všetkým medailám z majstrovstiev sveta. „Medzi najpamätnejšie okamihy určite patrí zisk titulu majstra sveta z roku 2002. Veľmi blízko k tomu je však aj zisk striebra z roku 2000, nakoľko išlo o veľmi nečakaný úspech. To striebro totiž bolo možno ešte dôležitejšie, pretože vtedy sme boli tím, ktorému málokto veril. Dovtedy sa chodilo na šampionáty skôr zúčastniť. Hoci ten tím nemal veľa hviezd z NHL, dal sa úžasne dokopy," vyhlásil dnes už 44-ročný niekdajší útočník Bostonu, Pittsburghu, NY Islanders, Buffala či Edmontonu. „Partia sa urobila najmä v základnej skupine, z ktorej sme do play-off prešli s odretými ušami. To, čo sme potom vo vyraďovačke za tie tri zápasy dokázali, naznačilo, že slovenský hokej má šancu hrať s najlepšími na svete," spomínal Miroslav Šatan.


Inšpiratívne vianočné sladkosti z celého sveta

Vianoce, to nie sú len medovníky a linecké kolieska. Ako sa hovorí: Iný kraj, iný mrav. Spoznajte sedem receptov, ktoré neodmysliteľne patria k Vianociam v iných krajinách sveta. Nápoj, ktorý sa tradične podáva po polnočnej omši alebo počas silvestrovských osláv. Jeho základom je husté kakao, celé gaštany, klinčeky, kôra z pomarančov a mandarínok a mix korenín. Podáva sa v menších pohároch a vždy horúci. Ide o najpopulárnejší dánsky dezert, ktorý sa podáva ako bodka slávnostnej vianočnej večere. Jeho názov pochádza z francúzskeho riz à l'amande, čo znamená ryža s mandľami. Základom dezertu je ryžový puding s citrónovou kôrou. Do tohto pudingu sa pridávajú rozmixované mandle a šľahačka. Podáva sa ozdobený čerešňovým prelivom. S jedením risalamande je spojená aj pekná vianočná tradícia. Pri varení sa do pudingu vloží jediná celá mandľa. Kto z rodiny ju nájde, bude mať celý rok šťastie. O pôvod tejto torty vedú Austrália a Nový Zelánd dlhoročné spory. Torta je inšpirovaná tutu sukňou slávnej baleríny Anny Pavlovovej, ktorá na konci dvadsiatych rokov minulého storočia navštívila obe krajiny. Krehký korpus z bielkov a cukru je plnený šľahačkou a mascarpone a zdobený sviežim ovocím. Bez Bûche de Noël, teda vianočného polena, sa vo Francúzsku nezaobíde žiadna domácnosť oslavujúca Vianoce. Základom je piškótová roláda plnená podľa regiónu krémom s orieškami alebo višňami. Dôležitú úlohu však hrá zdobenie do čo najrealistickejšej podoby polienka. Vianočná štóla sa v Nemecku pripravuje už od 15. storočia. Má dokonca aj svoj festival, ktorý sa koná vždy v druhú adventnú nedeľu v rodnom meste tohto vianočného pečiva – Drážďanoch. Vianočná štóla je na prvý pohľad podobná našej vianočke. Na rozdiel od nej sa však pečie výrazne skôr, aby sa v nej prepojili chute, je štedro plnená hrozienkami a orechmi, poliata maslom a obalená v cukrovej kruste. Recept špongiový koláč, ktorý sa v rôznych verziách pripravuje vo všetkých kútoch Japonska, je nenáročný na suroviny, no jeho príprava má svoje špecifiká. Múku je treba niekoľkonásobne preosiať a do cesta sa sype veľmi opatrne. Na Vianoce sa koláč zdobí šľahačkou a jahodami. Tento rýžový koláč sa pripravuje nielen na Filipínach, ale aj v Indonézii a je spojený práve s vianočným obdobím. Na jeho prípravu je potrebná lepkavá ryža, kokosové mlieko a banánové alebo pandánové listy, v ktorých sa tento exotický dezert pečie.


Šatan: Šanca na postup je päťdesiat na päťdesiat

Pred dvanástimi rokmi hral na Svetovom pohári za Slovensko, teraz je Miroslav Šatan generálnym manažérom európskeho výberu.

Európsky výber prekvapil Spojené štáty americké a vyhral 3:0. Ako sa zrodilo víťazstvo? „Dokázali sme sa vyrovnať s napádaním amerických hráčov a využili sme prečíslenia. Plán trénerov perfektne vyšiel a s výsledkom sme veľmi spokojní.“ Brankár Jaroslav Halák bol najlepším hráčom duelu, vychytal čisté konto. Ako hodnotíte jeho výkon? „Chytal bravúrne. Ak nebolo pred Svetovým pohárom jasné, kto bude jednotkou, tak sa to teraz zmenilo. Veríme, že takýto výkon zopakuje aj v ďalších stretnutiach.“ Kľúčovým hráčom duelu bol však aj Marián Gáborík, ktorý strelil otvárací gól. „Majo patrí k ťahúňom mužstva. Výborný výkon podal v príprave a teraz ho potvrdil. Skvele si rozumel s Nielsenom a Zuccarellom, tento útok bol podľa mňa najnebezpečnejším. Dúfame, že im to takto vydrží.“ V prvej formácii sa predstavili až štyria Slováci. Bol to zámer trénerov? „Nemyslím si. Zhruba štvrtina hráčov je zo Slovenska, takže to takto vyšlo. Obrancov Cháru so Sekerom dali tréneri spolu, pretože v minulosti hrali v jednej obrannej dvojici aj za slovenskú reprezentáciu. A takúto spoluprácu sa snažia využiť aj na Svetovom pohári.“ V hľadisku bolo aj niekoľko slovenských fanúšikov, ktorí povzbudzovali tím. Potešilo vás to? „Je skvelé, že prišli podporiť chlapcov, no videli sme aj švajčiarskych alebo rakúskych fanúšikov, ktorí mali na sebe kroje. Veľa ľudí fandilo nášmu tímu a dúfam, že to tak bude pokračovať.“ Fanúšikovia sa v Toronte bavia hokejom, ako vnímate ošiaľ okolo Svetového pohára? „Toto mesto je mekkou hokeja. Turnaj dosahuje kvalitou a hráčskym obsadením maximálny strop. Ľudia sa zaujímajú o hokej, čo platí aj o zahraničných fanúšikoch, ktorí sa prišli naň pozrieť.“ Pred dvanástimi rokmi ste nastúpili za Slovensko na Svetovom pohári. Ako si na to spomínate? „Výsledky boli sklamaním. Chýbali nám niektoré veci, ktoré potrebuje kvalitný tím. Američania či Kanaďania ich mali. Turnaj nám nevyšiel a bol odrazom vtedajšej reality.“ Organizátori turnaja prišli s novinkou a vytvorili dva hybridné tímy. Je možné, že sa v budúcnosti vytvorí opäť slovenský? „Dá sa to, ale uvidíme, čo urobí NHL. Či si ponechá formát s dvoma hybridnými mužstvami, alebo sa vráti k starému formátu s národnými tímami. Záleží aj na tom, aké výsledky dosiahne Tím Európy a mladíci zo Severnej Ameriky. V konečnom rozhodovaní to môže hrať dôležitú úlohu.“ Boli ste pri tvorbe celého mužstva. Ako sa za posledné týždne zmenilo? „Každým dňom sme silnejší. Chlapci sa spoznávajú na tréningoch aj po ľudskej stránke. Sme spolu len dva týždne, ale krátky čas sme využili maximálne efektívne. Ukázali to aj posledné zápasy. Ideme správnym smerom.“ Pred turnajom bol Tím Európy outsiderom, no teraz je vo výhode. Mení sa situácia po víťazstve? „Jedna výhra nerieši nič. Výkon proti Američanom musíme zopakovať aj v ďalšom dueli, aby nás začali súperi brať vážne.“ V tíme pôsobíte ako generálny manažér. Ako si užívate túto pozíciu? „Je to pre mňa veľká zodpovednosť a príjemná skúsenosť. Tím sme postavili z hráčov a ďalších ľudí, ktorí majú skúsenosti z profiligy. Nielen hráči sú z rôznych krajín, ale aj členovia realizačného tímu. Všetko zatiaľ funguje dobre. Vyzerá to tak, že sme zvolili na každý post správnych ľudí a nič nám nebráni v tom, aby sme sa sústredili na podstatnú vec – a to výkonnosť mužstva.“  V pondelok vás čaká kľúčový zápas proti Čechom. Bude to pre Slovákov špeciálne? „Slovensko-česká rivalita bude teraz zanedbateľná. Ide o dôležitý duel, každý chce získať body. Obe mužstvá sa budú snažiť vyhrať, aby mali šancu na postup.“ Postúpi európsky výber do semifinále? „Uvidíme. Je to päťdesiat na päťdesiat.“ Tento text ste mohli čítať vďaka tomu, že platíte za obsah. Vážime si to.


Pri zosuvoch pôdy zahynulo v Rwande osemnásť ľudí

KIGALI. Najmenej 18 ľudí zahynulo z noci na pondelok pri zosuvoch pôdy vyvolaných silnými dažďami, ku ktorým došlo vo viacerých častiach Rwandy. Informovala o tom v utorok agentúra Reuters s odvolaním sa na miestnu vládu. Na severe krajine zahynulo sedem ľudí, v hlavnom meste Kigali hlásili osem obetí a traja ľudia prišli o život v meste Gatsibo na východe krajiny. Pri zosuvoch pôdy bolo zničených 79 domov a úroda na približne 56 hektároch pôdy. Uviedlo to rwandské ministerstvo pre zvládanie katastrof na Twitteri s tým, celkový rozsah škôd sa stále posudzuje. Vláda v tejto východoafrickej krajine už v minulosti vyzvala obyvateľov, ktorí žijú na horských svahoch, aby sa presťahovali do oblastí menej náchylných na katastrofy. Počet obetí silných dažďov, ktoré Rwanda zažíva od januára, sa tak zvýšil na 51 vrátane 16 ľudí, ktorých v marci usmrtil blesk v kostole v okrese Nyaruguru.


Zomrel scenárista a herec Vlado Štancel

Bábkoherec, režisér, komik a moderátor zomrel vo veku 52 rokov.

PRAHA. Vo veku 52 rokov zomrel Vlado Štancel, bábkoherec, režisér, komik a moderátor. Správu pre spravodajský server iDNES.cz potvrdila Alžbeta Plívová, hovorkyňa Českej televízie, v ktorej Štancel moderoval s Ivetou Fialovou reláciu Černé ovce. Bratislavský rodák vyštudoval bábkoherectvo. Upozornil na seba v 90. rokoch, keď spolupracoval s pražským divadlom Minor - istý čas bol jeho umeleckým šéfom, a s televíziou. V roku 1993 hral v komédii Kanárská spojka, potom si zahral hlavnú úlohu vo filme Mezi námi přáteli, ktorý sám nakrútil podľa vlastného scenára. Od roku 1993 nakrúcal a uvádzal reportáže cyklu Černé ovce, napísal tiež televíznu rozprávku Peklem s čertem, účinkoval v relácii Testoviny. Diváci poznajú jeho tvár rovnako zo satirického cyklu Česká soda. Vydal aj niekoľko kníh ako Ze života občanské společnosti či Žerty stranou. Pred siedmimi rokmi nakrútil podľa scenára Tomáša Magnuska tragikomédiu Pamětnice, jeho poslednou filmovou prácou sa pred piatimi rokmi stala komédia Rekvalifikace, v ktorej si vo vlastnej réžii a podľa svojho scenára tiež zahral hlavnú rolu muža stredného veku, ktorý sa snaží nájsť si prácu.


Okresný súd oslobodil exministra školstva Lászloa Szigetiho

Zo subvenčného podvodu ho obvinili na jeseň v roku 2013.

BRATISLAVA. Bývalého ministra školstva Lászlóa Szigetiho vo štvrtok Okresný súd Bratislava III oslobodil spod obžaloby z trestného činu subvenčného podvodu. Ako skonštatovala predsedníčka senátu, žalovaný skutok sa podľa vykonaného dokazovania stal, nespáchal ho však obžalovaný. Prokurátorka proti rozhodnutiu senátu podala odvolanie, prípadom sa tak bude zaoberať Krajský súd v Bratislave. Podľa súdu zodpovedajú za priority rezortu, ich financovanie a kontrolu hospodárnosti generálni riaditelia sekcií. V ich kompetencii teda bolo aj posudzovanie oprávnenosti žiadostí o dotácie. "Minister schvaľuje to, čo mu predložia generálni riaditelia. Tí zodpovedajú za správnosť," uviedla predsedníčka senátu. Ako dodala, dokazovaním nebola preukázaná vedomosť ministra, že by finančné prostriedky poskytnuté na rekonštrukciu telocvične v obci Zemianska Olča neboli využité účelne. Exministra školstva Lászlóa Szigetiho obvinili zo subvenčného podvodu na jeseň v roku 2013. Podľa polície ako minister v roku 2006 neoprávnene udelil dotáciu viac ako 116-tisíc eur obci Zemianska Olča v okrese Komárno, a to aj napriek vedomosti, že žiadosť obce o dotáciu na opravu školskej telocvične nespĺňala formálne náležitosti a nebola riadne zaregistrovaná na ministerstve. Médiá neskôr informovali, že dotáciu určenú na rekonštrukciu školskej telocvične nakoniec použili na prestavbu sály v budove súkromnej spoločnosti. László Szigeti bol minister školstva päť mesiacov v roku 2006 a práve v tomto období sa podľa polície dohodol so starostom obce Zemianska Olča na poskytnutí dotácie. Starosta bol v prípade takisto stíhaný, ale v januári 2015 zomrel. Exminister tvrdil, že celá kauza je len dôsledkom administratívneho pochybenia na ministerstve. Súd v októbri 2014 už jednu obžalobu na exministra zamietol. "Pri tvorbe spisového materiálu boli porušené základné práva obvineného na jeho obhajobu,“ vysvetlila vtedy odmietnutie obžaloby predsedníčka senátu Okresného súdu Bratislava III, pričom skonštatovala, že vyšetrovatelia vtedy urobili viacero chýb. Prokurátor proti rozhodnutiu podal sťažnosť na krajský súd, ktorý nariadil nové zasadnutie okresného súdu. Na tom už žalobu na exministra prijal. 5. októbra 2014 - Okresný súd Bratislava III vytýčil pojednávanie s bývalým ministrom školstva Lászlóom Sz. na 10. októbra 2014. 10. októbra 2014 - Na Okresnom súde Bratislava III sa malo začať verejné zasadnutie pre obžalobu, ktorú na Lászlóa Sz. podala prokuratúra. Obhajcovia Lászlóa Sz. ešte pred verejným zasadnutím namietali procesný postup v trestnom konaní. Podľa nich neboli splnené podmienky pri oboznamovaní sa so spisovým materiálom. Na súd preto na verejné zasadnutie predvolali policajného vyšetrovateľa, no ten svoju neúčasť ospravedlnil pre už dlho naplávanú dovolenku. Verejné zasadnutie odročili na koniec októbra. 31. októbra 2014 - Okresný súd Bratislava III odmietol obžalobu na bývalého ministra školstva Lázslóa Sz. Zistil totiž viaceré porušenia práva obvineného na obhajobu v prípravnom konaní. Spisový materiál bol okrem iného nesprávne očíslovaný a dokonca v ňom mali chýbať aj listiny z ministerstva školstva. február 2015 - Exminister školstva László Sz. sa predsa len postaví pred bratislavský okresný súd. Politik je podľa polície a prokuratúry zodpovedný za to, že dotácia z ministerstva školstva na opravu telocvične bola v čase, keď bol šéfom rezortu, použitá na opravu sály súkromnej firmy. Okresný súd Bratislava III už raz obžalobu na exministra školstva odmietol. Prokurátor však podal voči rozhodnutiu okresného súdu sťažnosť, o ktorej rozhodol bratislavský krajský súd. 14. mája 2015 - Bývalý minister školstva László Sz. sa postavil pred súd. Verejné pojednávanie v kauze zneužitia štátnej dotácie pre obec Zemianska Olča sa začalo na Okresnom súde Bratislava III. V rámci výsluchu politik prečítal dlhé vyhlásenie, počas toho sa na okamih rozplakal. Zdôraznil, že konal v záujme pomôcť obci, ktorá mala v havarijnom stave telocvičňu, o čom sa predtým osobne presvedčil. Vylúčil svoju zodpovednosť za postup ministerstva, ktorý viedol k tomu, že štátne financie boli použité na zveľadenie súkromného majetku. Splnenie zákonných podmienok mali podľa neho odkontrolovať jeho podriadení na ministerstve - generálna riaditeľka sekcie financovania a rozpočtu Eva Bizoňová a riaditeľ odboru kapitálových výdavkov Jozef Kosár. Tí na súde uviedli, že nemali čo posudzovať, pretože žiadosť o dotáciu nedostali do rúk. Kosár i Bizoňová zhodne vypovedali, že pokyn na zaradenie Zemianskej Olče do excelovskej tabuľky úspešných žiadateľov vydal vtedajší minister. László Sz. to poprel. Podľa jeho slov sa iba opýtal Kosára, prečo obec v tabuľke nefiguruje. Vo finálnej verzii, ktorú podpísal, už bola zaradená. Úradníčka si dnes na súde žiadosť prezrela a povedala, že Zemianska Oľča by na jej základe dotáciu nezískala. Nespĺňala podľa nej potrebné náležitosti. 25. augusta 2015 - Výsluchom ôsmich svedkov na Okresnom súde Bratislava III pokračovalo hlavné pojednávanie s bývalým ministrom školstva Lászlóom Sz. v prípade štátnej dotácie pre obec Zemianska Olča. Pred súdom vypovedali vtedajšie zamestnankyne kancelárie ministra či sekretariátu. Pracovníčky, ktoré sa vedeli k evidencii pošty vyjadriť, tvrdili, že došlá pošta sa evidovala elektronicky a nespomínali si na príklad, že by nejaká pošta nebola zaevidovaná. Jedna zo svedkýň však naznačila, že nemožno úplne vylúčiť zlyhanie ľudského faktora. Obžalovaný exminister stále tvrdil, že celá žiadosť o dotáciu išla štandardnou cestou. Žiadna zo svedkýň to však nepotvrdila. Súd odročil pojednávanie na 3. decembra tohto roka. 3. decembra 2015 - Na Okresnom súde Bratislava III boli ukončené výsluchy svedkov. Pred súdom vypovedali riaditelia dvoch základných škôl v Zemianskej Olči. Potvrdili, že už nebohý starosta s nimi zámer upraviť niekdajšiu kultúrnu sálu na telocvičňu bližšie nekonzultoval. Riaditeľka akciovej spoločnosti Megart Margita Kurová priblížila, že s ponukou na prenajatie dlhšie nevyužívanej sály prišiel za ňou osobne starosta Komjáti. Nájomnú zmluvu na 30 rokov podpísala s podmienkou, že do konca roku 2006 bude sála prestavaná a daná do používania. To sa aj stalo. 21. apríla 2016 - Čítaním listinných dôkazov pokračoval na Okresnom súde Bratislava III proces s bývalým ministrom školstva Lászlóom Sz. Sudkyňa pojednávanie odročila na 18. augusta. Na tento termín si majú obe strany prichystať záverečné reči. 18. augusta 2016 - Pojednávanie odročili na november, sudkyňu Okresného súdu Bratislava III Ivetu Halvoňovú pichla do oka osa. Nemohla ho preto absolvovať. 25. novembra 2016 - Na Okresnom súde Bratislava III čítali listinné dôkazy a odzneli záverečné reči. Podľa prokurátorky bola vina obžalovaného preukázaná napriek skutočnosti, že spáchanie skutku poprel. Okrem iného sa oprela o výpovede svedkov, ktorí podľa nej potvrdili, že žiadosť o dotáciu neprešla riadnym schvaľovacím procesom. Obžalovanému navrhla uložiť trest v zmysle príslušnej trestnej sadzby Trestného zákona.


Zlé výsledky prinášajú dôsledky. Športový riaditeľ Schalke 04 Heidel po sezóne končí

GELSENKIRCHEN. Športový riaditeľ nemeckého futbalového klubu Schalke 04 Gelsenkirchen Christian Heidel po skončení aktuálnej sezóny odstúpi zo svojej funkcie. Uviedol tak po sobotňajšej prehre svojho tímu 0:3 proti Mainzu, jeho predchádzajúcemu pôsobisku. Porýnsky klub prežíva v I. bundeslige najhoršiu sezónu za 36 rokov. Ešte v predošlej pritom skončil na druhej priečke a jeho mladý tréner Domenico Tedesco počúval slová chvály. Lenže následne Schalke nevyšli prestupy a terčom kritiky sa stal práve 55-ročný Heidel. "Zlyhali sme pri naplňovaní našich očakávaní z viacerých dôvodov. Mnohé veci sa obrátili proti nám v túto sezónu, no ja za ne nesiem prirodzenú zodpovednosť," uviedol Heidel.


Mladí Kanaďania porazili Lotyšov a zahrajú si v semifinále

Druhú dvojičku vytvorili hráči Ruska a USA.

UMEA. Vo štvrtkovom zápase štvrťfinále majstrovstiev sveta do 18 rokov uspeli hokejisti Kanady nad Lotyšskom. Druhú semifinálovú dvojičku vytvorili hráči Ruska a USA. Oba semifinálové duely sú na programe v sobotu 27. apríla. MS v hokeji do 18 rokov 2019 - štvrťfinále: Góly: 14. Schneider, 28. Krebs, 60. Krebs - 51. Brants


Veritelia Grécka schválili krajine úľavu pri splácaní dlhu

Úľava pochádza hlavne zo ziskov z gréckych dlhopisov, ktoré vlastnia centrálne banky štátov eurozóny.

ATÉNY. Veritelia Grécka schválili uvoľnenie financií krajine v sume jedna miliarda eur v rámci balíčka úľav pri splácaní dlhu po tom, ako Atény zrealizovali sériu reforiem. Mário Centeno, šéf skupiny ministrov financií krajín eurozóny, povedal v piatok novinárom po zasadaní skupiny v Bukurešti, že úľava pochádza hlavne zo ziskov z gréckych vládnych dlhopisov, ktoré vlastnia centrálne banky štátov eurozóny.Grécka vláda presadila reformy, ku ktorým patrí zrýchlenie privatizačných projektov a riešenie situácie bánk, ktoré sú pod tlakom veľkého objemu nesplácaných úverov. Verejný dlh Grécka je zhruba na úrovni 180 percent hrubého domáceho produktu. Krajina prestala prijímať zahraničnú núdzovú pomoc v auguste minulého roka.


Najaktívnejšia indonézska sopka Merapi opäť vybuchla

Posledná veľká erupcia sopky sa odohrala v roku 2010 a vyžiadala si 347 ľudských životov.

JOGJAKARTA. Najaktívnejšia indonézska sopka Merapi v pondelok skoro ráno opäť vybuchla, pričom vychrlila dym a popol do výšky 1 200 meterov. Vulkanický popol pokryl viacero obcí v okolí sopky, leteckú dopravu to však neovplyvnilo a letisko v Jogjakarte ostáva otvorené.Celkovo zaregistrovali úrady v pondelok dva výbuchy. Žiadne obete však nehlásili a iné výbuchy sa už v najbližšej dobe neočakávajú. Evakuáciu obyvateľov do bezpečnejších oblastí naposledy vyvolala erupcia sopky Merapi z 11. mája.Sopka Merapi (v preklade Ohňová hora) na indonézskom ostrove Jáva meria 2968 metrov. Je najaktívnejšou z asi 500 indonézskych vulkánov. Posledná veľká erupcia sa odohrala v roku 2010 a vyžiadala si 347 ľudských životov. Ďalšia veľká erupcia bola v roku 1930, keď počet obetí dosiahol 1300.


Slovákom transplantujú pľúca v Prahe, Drucker podpísal dohodu

BRATISLAVA. Slovákom budú transplantovať pľúca v najväčšej českej nemocnici Motol v Prahe. Minister zdravotníctva Tomáš Drucker (nominant Smeru) v utorok podpísal memorandum o spolupráci v tejto oblasti so svojím českým náprotivkom Miloslavom Ludvíkom. "S českou stranou sme sa dohodli na Fakultnej nemocnici Motol, ktorá robí takéto transplantácie. Ročne spoločne pre občanov Českej a Slovenskej republiky tak zabezpečí desiatky transplantácií, čo je už úroveň európskej špičky," povedal Drucker. Spolu má ísť asi o 80 pacientov ročne. Predtransplantačná a posttransplantačná starostlivosť sa bude poskytovať v Univerzitnej nemocnici Bratislava. "Dnešný dňom je slovenským pacientom umožnené, aby boli okamžite transplantovaní," povedal český minister zdravotníctva. Pripomenul, že vďaka tomuto kroku sa rozšíri aj počet darcov. Pacienti sa tak k novým pľúcam môžu dostať skôr, čo im môže zachrániť život. Ročne je na Slovensku asi desať kandidátov indikovaných na takýto výkon. Transplantáciu pľúc lekári na Slovensku nevykonávajú. Slovensko malo dlhoročnú spoluprácu s Rakúšanmi, od roku 1998 urobili vo Viedni transplantácie 67 pacientom. Zmluva vypršala v máji tohto roka. Ministerstvo zdravotníctva chce, aby sa tento technicky najkomplikovanejší transplantačný výkon robil v budúcnosti aj na Slovensku. Ministri zdravotníctva sa venovali aj témam ako lieková politiky či štandardné, preventívne, diagnostické a liečebné postupy. Hovorilo sa aj o slovenskej kandidatúre na sídlo Európskej liekovej agentúry, ktorá sa pre brexit sťahuje z Londýna. Minister Ludvík deklaroval, že Slovensko v tejto veci podporuje a pri hlasovaní bude pre Česko prvou voľbou.